qundao/data-zh-poetry huggingface dataset:
挽周老师九首
作者：袁宗道
朝代：明

赤舄生前事，青编身后名。奠楹期已迫，曳履忽无声。海宇摧隆栋，词坛丧主盟。关情宁我辈，屑涕遍苍生。供奉廿年久，传经更草麻。生平公望郁，垂老主恩加。国有怜三鉴，人谁续五车。燕山今夜月，荒草咽清笳。灵气东南歇，平原风雨昏。朱弦沈宝匣，白日黯重阍。驽马曾回眄，明珠岂报恩。山阳闻笛处，遥夜怅销魂。天意今难问，悠悠可更论。青蝇堪自点，北斗望逾尊。暮雨凄蒿里，秋涛吼墓门。吾家湘水曲，涕泪续招魂。魑魑工射影，宇宙亦雠才。斗气三江散，风悲万壑哀。宁能甘蠖屈，那肯受鸥猜。煜煜馀方寸，报恩心未灰。藏舟还此日，呜佩忆前辰。神理知难尽，音容恍可亲。青旻看驭鹤，夜雨泣亡麟。我辈徒酸鼻，谁堪赎此身。万里南归路，柔条一夕衰。阴风生宰树，磷火照孤帷。不尽羊昙泪，无穷宋玉悲。所嗟梁木坏，何止哭吾私。天赐滕公室，朝分少府钱。束刍俱上客，渍酒尽时贤。衮字千秋重，温纶片碣悬。阶庭双玉树，霄汉应蝉联。箧有进贤草，家无封禅篇。琴书鲜长物，岁月足丹铅。不朽中郎笔，新题有道阡。如公堪目瞑，何必羡长年。
挽周老师九首·其一
作者：袁宗道
朝代：明

赤舄生前事，青编身后名。奠楹期已迫，曳履忽无声。海宇摧隆栋，词坛丧主盟。关情宁我辈，屑涕遍苍生。
挽周老师九首·其七
作者：袁宗道
朝代：明

万里南归路，柔条一夕衰。阴风生宰树，磷火照孤帷。不尽羊昙泪，无穷宋玉悲。所嗟梁木坏，何止哭吾私。
挽周老师九首·其三
作者：袁宗道
朝代：明

灵气东南歇，平原风雨昏。朱弦沈宝匣，白日黯重阍。驽马曾回眄，明珠岂报恩。山阳闻笛处，遥夜怅销魂。
挽周老师九首·其九
作者：袁宗道
朝代：明

箧有进贤草，家无封禅篇。琴书鲜长物，岁月足丹铅。不朽中郎笔，新题有道阡。如公堪目瞑，何必羡长年。
挽周老师九首·其二
作者：袁宗道
朝代：明

供奉廿年久，传经更草麻。生平公望郁，垂老主恩加。国有怜三鉴，人谁续五车。燕山今夜月，荒草咽清笳。
挽周老师九首·其五
作者：袁宗道
朝代：明

魑魑工射影，宇宙亦雠才。斗气三江散，风悲万壑哀。宁能甘蠖屈，那肯受鸥猜。煜煜馀方寸，报恩心未灰。
挽周老师九首·其八
作者：袁宗道
朝代：明

天赐滕公室，朝分少府钱。束刍俱上客，渍酒尽时贤。衮字千秋重，温纶片碣悬。阶庭双玉树，霄汉应蝉联。
挽周老师九首·其六
作者：袁宗道
朝代：明

藏舟还此日，呜佩忆前辰。神理知难尽，音容恍可亲。青旻看驭鹤，夜雨泣亡麟。我辈徒酸鼻，谁堪赎此身。
挽周老师九首·其四
作者：袁宗道
朝代：明

天意今难问，悠悠可更论。青蝇堪自点，北斗望逾尊。暮雨凄蒿里，秋涛吼墓门。吾家湘水曲，涕泪续招魂。
携尊江上
作者：袁宗道
朝代：明

郭外同君去，清尊对水涯。寒潮鸣草径，积雪耀平沙。小艇乘流急，人家逐岸斜。流连归路晚，高柳乱啼鸦。一到江湖上，浮生事事轻。寒烟迷古渡，白浪抱荒城。两岸花争发，中流鸟不惊。扁舟如可问，一任五湖行。
携尊江上·其一
作者：袁宗道
朝代：明

郭外同君去，清尊对水涯。寒潮鸣草径，积雪耀平沙。小艇乘流急，人家逐岸斜。流连归路晚，高柳乱啼鸦。
携尊江上·其二
作者：袁宗道
朝代：明

一到江湖上，浮生事事轻。寒烟迷古渡，白浪抱荒城。两岸花争发，中流鸟不惊。扁舟如可问，一任五湖行。
斋中独坐
作者：袁宗道
朝代：明

经旬不出户，春草闭门深。岂少为欢处，都无向日心。云根披远画，竹韵谱新琴。纵处尘嚣内，闲踪未易寻。
新春索居
作者：袁宗道
朝代：明

春来任索居，青草上庭除。向日凭乌几，因风检蠹书。独行常隐竹，远害欲同樗。无复看花兴，空惊鬓发疏。
新正三日雪窗早起
作者：袁宗道
朝代：明

雪窗耀眼明，披衣起梳栉。镜光合雪光，光欲透肤革。面纹千百条，旁行相虬结。白髭藏须中，似欲逃剪镊。近服首乌丸，我首何曾黑？回念四旬间，悲欢几经历。愁核埋胸腑，年深愁花发。皱纹乃蓓蕾，霜毛为枝叶。譬彼治田人，种麦而得麦。仙药岂能变，况饵木与石。白黑亦何殊，毋强生分别。且觅般若汤，一浇磊块穴。
新野道中
作者：袁宗道
朝代：明

过襄又百里，步步远亲闱。不谙座沙趣，焉知仕路非。平原江树断，野店楚音稀。终作一丘土，何年此道归。
早发临洺行沙河道中忆两弟
作者：袁宗道
朝代：明

昏昏寒月夜方深，驱马长亭复短亭。十里奔风吹积砾，千秋篝火乱残星。鞭梢漠北烟沙黑，梦里江南果树青。驿路飘零那可问，挑灯何日对原鸰。
早春独坐
作者：袁宗道
朝代：明

朝来独倚栏，尊酒若为欢。春换江头绿，年催镜里丹。迂疏生事简，懒慢见人难。何计消闲昼，苍筠好自看。
春日闲居
作者：袁宗道
朝代：明

人间何物度朝昏，懒性新来更厌喧。除却跏趺惟饮酒，才闻呵殿便关门。虚窗月上摹松影，尘榻僧来印衲痕。独有盆梅嫌寂寞，故舒丹蕊照清樽。不才敢拟子云玄，索米金门又一年。风味渐随双髻减，天真犹仗一樽全。破冰滴砚展笺易，扫地安单夜坐禅。闲洗时瓶烹岕茗，故人新寄玉山泉。人海何妨一粒藏，身闲稍觉昼壶长。厌将礼法绳腰骨，且看经钞浇肺肠。画里身黏苍壁色，梦中魂染白莲香。春来最是城西好，拟共山僧坐绿杨。
春日闲居·其一
作者：袁宗道
朝代：明

人间何物度朝昏，懒性新来更厌喧。除却跏趺惟饮酒，才闻呵殿便关门。虚窗月上摹松影，尘榻僧来印衲痕。独有盆梅嫌寂寞，故舒丹蕊照清樽。
春日闲居·其三
作者：袁宗道
朝代：明

人海何妨一粒藏，身闲稍觉昼壶长。厌将礼法绳腰骨，且看经钞浇肺肠。画里身黏苍壁色，梦中魂染白莲香。春来最是城西好，拟共山僧坐绿杨。
春日闲居·其二
作者：袁宗道
朝代：明

不才敢拟子云玄，索米金门又一年。风味渐随双髻减，天真犹仗一樽全。破冰滴砚展笺易，扫地安单夜坐禅。闲洗时瓶烹岕茗，故人新寄玉山泉。
春色满园
作者：袁宗道
朝代：明

结伴来寻春，春踪在何许。浓香杂艳容，已满山园里。
是日登寺楼甚幽，诸公拟借为社，遂各施买酒馀钱付僧葺窗槛，并志
作者：袁宗道
朝代：明

无处堪逃俗，高楼远市廛。香云消永日，法雨近诸天。欲借翻经地，先分贳酒钱。沈酣那可极，长此共安禅。
晨起
作者：袁宗道
朝代：明

竹窗朝受日，棐几对维摩。怪石僵枯藓，虬松葺老柯。毫冰胶砚薄，檐溜入瓶多。此地安禅好，无烦客侣过。
晴晚编书
作者：袁宗道
朝代：明

蓬茅聊葺宅，寂寞类枯禅。却扫头慵栉，钞书手自编。风收云片薄，雨洗月痕鲜。静嘿怜童仆，烧灯夜未眠。
暮春邹生邀黄思立诸公游高梁桥即事
作者：袁宗道
朝代：明

柳带括晴空，寒镜开清潭。长眉三十里，波底见行骖。雕弓簇小竖，茜衫逐冶男。西山如螺髻，万黛滴僧蓝。长歌吹细缕，酒气成烟岚。凫母出窥人，茭蒲绿鬋鬖。时闻惠连语，苍翠似江南。
暮雨
作者：袁宗道
朝代：明

卖却日高睡，来踏陌上尘。朔风梁苑草，古树浊河滨。强作违心语，稀逢有韵人。山邮听雨夜，梦里滑车轮。
曹元和邀饮灵慧寺同诸公赋
作者：袁宗道
朝代：明

骤马出尘海，入门闻午钟。捎天树输囷，委地竹龙钟。佛衣存古摺，僧老带山容。经案列野簌，禅板付歌童。西日射飞阁，霞裾凌虚空。万井排蜂房，九陌喧蚊虫。归骑踏飞沙，耳后生长风。
月下萧允升、顾开雍集小斋赋此
作者：袁宗道
朝代：明

偶集翻成乐，幽花晚更妍。近窗云片薄，过树月光全。小筑真同隐，清酣也近禅。莫愁沽酒尽，囊内有餐钱。宇宙信空阔，方外多友生。世情到口厌，名障入心轻。月写风枝影，人惊夜雀声。射堂千亩雪，乘醉更同行。
月下萧允升、顾开雍集小斋赋此·其一
作者：袁宗道
朝代：明

偶集翻成乐，幽花晚更妍。近窗云片薄，过树月光全。小筑真同隐，清酣也近禅。莫愁沽酒尽，囊内有餐钱。
月下萧允升、顾开雍集小斋赋此·其二
作者：袁宗道
朝代：明

宇宙信空阔，方外多友生。世情到口厌，名障入心轻。月写风枝影，人惊夜雀声。射堂千亩雪，乘醉更同行。
月夜登楼偶成
作者：袁宗道
朝代：明

凉夜谁堪语，登楼忆所亲。无机瓶共我，解事酒随人。未老灰心客，初秋病肺身。山南田二顷，归计未全贫。可叹人间事，深杯且自斟。啖名多局面，谋国半嗔心。露下泫风叶，秋高冷夜砧。腐儒无处着，只合住山林。
月夜登楼偶成·其一
作者：袁宗道
朝代：明

凉夜谁堪语，登楼忆所亲。无机瓶共我，解事酒随人。未老灰心客，初秋病肺身。山南田二顷，归计未全贫。
月夜登楼偶成·其二
作者：袁宗道
朝代：明

可叹人间事，深杯且自斟。啖名多局面，谋国半嗔心。露下泫风叶，秋高冷夜砧。腐儒无处着，只合住山林。
有感
作者：袁宗道
朝代：明

一自辞亲返禁林，随人啼笑到如今。三生白业施功浅，半世乌纱染俗深。往事休污念佛口，新来初歇著书心。朝朝顶礼金容后，一榻跏趺对水沈。
有感
作者：袁宗道
朝代：明

谩将八苦向人论，造物聊萧不敢言。穷鬼昌黎今到骨，痛儿卜夏乍收魂。杯棬岂识干时调，樗栎难酬养士恩。检点平生多可恨，排愁忏罪仗空门。何缘贫病苦相侵，长日抛书卧竹林。遂有二毛愁揽镜，只因八口重抽簪。青山岂得兼朱绶，白发由来雕素心。未有大丹添岁月，不如浊酒任浮沈。
有感·其一
作者：袁宗道
朝代：明

谩将八苦向人论，造物聊萧不敢言。穷鬼昌黎今到骨，痛儿卜夏乍收魂。杯棬岂识干时调，樗栎难酬养士恩。检点平生多可恨，排愁忏罪仗空门。
有感·其二
作者：袁宗道
朝代：明

何缘贫病苦相侵，长日抛书卧竹林。遂有二毛愁揽镜，只因八口重抽簪。青山岂得兼朱绶，白发由来雕素心。未有大丹添岁月，不如浊酒任浮沈。
有感戏作
作者：袁宗道
朝代：明

占毕半生舌本强，编摩十载砚心凹。赋归谁假乘风翼，叹老难煎黏日胶。饱食大官真似鼠，厌逢俗客欲称猫。移家澧水知何日，拟塞丸泥自结茆。
村居
作者：袁宗道
朝代：明

日日幽斋里，残书只自摊。筋骸谢客便，乡土定交难。湿酿苔衣厚，寒攻练袷单。悠悠堪自厌，花鸟叹春残。
桂阇黎收余二十年前题壁诗
作者：袁宗道
朝代：明

是否灯前字，将无醉后书。苍茫廿载外，潦倒数行馀。色古蒸炉气，文笺蛀壁鱼。深惭支遁赏，珍重意难虚。
桃花洞
作者：袁宗道
朝代：明

君家汉水曲，相近武陵源。分得武陵花，春雨燃山园。
梦花
作者：袁宗道
朝代：明

梦中丛桂开，香荫笼数亩。黄粒肥于豆，苍枝大如肘。一笑开清樽，折柬邀诗友。忽悟客燕城，老桂何从有。以手急扪摸，验是真花否。颇觉花非花，不悟手非手。一梦杂惺迷，真妄谁能剖。岂惟夜梦花，亦有昼生柳。此事实难知，试问逍遥叟。
死心和尚一朝弃诸生披剃，书此赠
作者：袁宗道
朝代：明

欲识新长老，便是袁中夫。依然旧面孔，只少几茎须。染蓝为坏色，裁巾作僧帽。我狂正未醒，汝魔初然觉。豪性与颠毛，一斩一齐落。独有爱山心，不受铜刀削。袖中五色豪，落纸文光烨。梦里莫还人，且留注贝叶。选佛场大开，这回应得俊。宝华最高处，历历题姓名。神清骨亦癯，雅称手中锡。一笑入千山，藏身没踪迹。
死心和尚一朝弃诸生披剃，书此赠·其一
作者：袁宗道
朝代：明

欲识新长老，便是袁中夫。依然旧面孔，只少几茎须。
死心和尚一朝弃诸生披剃，书此赠·其三
作者：袁宗道
朝代：明

豪性与颠毛，一斩一齐落。独有爱山心，不受铜刀削。
死心和尚一朝弃诸生披剃，书此赠·其二
作者：袁宗道
朝代：明

染蓝为坏色，裁巾作僧帽。我狂正未醒，汝魔初然觉。
死心和尚一朝弃诸生披剃，书此赠·其五
作者：袁宗道
朝代：明

选佛场大开，这回应得俊。宝华最高处，历历题姓名。
死心和尚一朝弃诸生披剃，书此赠·其六
作者：袁宗道
朝代：明

神清骨亦癯，雅称手中锡。一笑入千山，藏身没踪迹。
死心和尚一朝弃诸生披剃，书此赠·其四
作者：袁宗道
朝代：明

袖中五色豪，落纸文光烨。梦里莫还人，且留注贝叶。
汇清亭
作者：袁宗道
朝代：明

小筑万松下，两耳饱潺湲。莫讶陶弘景，长年只住山。
渡黄河
作者：袁宗道
朝代：明

两度归江汉，重来度浊河。尘容三老谙，驿路二旬过。霜薄天初朗，风轻晓亦波。太行山色近，西望碧嵯峨。
游二圣禅寺
作者：袁宗道
朝代：明

荒城残寺也相宜，水满池塘花绕篱。席地双柑兼斗酒，随身一钵共军持。黄衣零落前朝敕，青叶莓苔幼妇碑。十载高阳酣畅地，重来风景异当时。
游百丈泉
作者：袁宗道
朝代：明

青嶂岧峣赴郢东，寒泉飞处郁嵷巃。诸天晴洒千林雨，六月凉生万壑风。小入傍崖惊浴鹭，斜穿曲涧挂飞虹。片时徙倚翻成惜，只合移家老此中。
湘城歌
作者：袁宗道
朝代：明
体裁：古风

湘城十里极方幅，城中无人春草绿。几从兰若望层城，偶值门开一寓目。忆昔贤王信天牖，文藻聪明窥二酉。丹砂不事淮南仙，平乐宁同东阿酒。左列六经右史籍，东平为师河间友。琉璃砚匣常随身，翡翠笔床不离手。分藩赤社近三湘，下踏霜露守金床。汉家刀笔胡相追，天上钩铃永隔房。葳蕤自锁百雉城，身骑白马绕城行。焰烬珠楼还宝阁，灰埋乳燕与娇莺。鸣鞭直入红云里，火光三昧真龙子。隆准天人亦有灵，白面书生胡乃尔。誓将阖宅付灰尘，不用天知玉裹身。要离尚有埋魂冢，感王遗事泪沾巾。屈指已经九皇帝，空城寂寂门常闭。隆处为台污处池，辟邪天禄沟中弃。石竹花开野径幽，龙须草长无人薙。葵麦离离兔鹿肥，每岁采来供大祭。丛楚岂无青兕藏，英魂应挟彤弓至。赤纛朱龙火中仙，追随或是宋无忌。空城荒草令人悲，古木萧条屯朔吹。只今风雨阴霾夜，城上犹闻铁马嘶。
源禅游吴造沈香佛像及诸经，归峨嵋山
作者：袁宗道
朝代：明

西去当三月，南询是几程？经将千卷去，像以众香成。翻壁中流紧，摩天叠峭横。往来经险道，何止百馀城。曾闻西蜀境，独有大峨殊。雪色何年岁，佛光定有无。狖声当夜激，鸟道折云趋。远觅心初歇，应明系里珠。
源禅游吴造沈香佛像及诸经，归峨嵋山·其一
作者：袁宗道
朝代：明

西去当三月，南询是几程？经将千卷去，像以众香成。翻壁中流紧，摩天叠峭横。往来经险道，何止百馀城。
源禅游吴造沈香佛像及诸经，归峨嵋山·其二
作者：袁宗道
朝代：明

曾闻西蜀境，独有大峨殊。雪色何年岁，佛光定有无。狖声当夜激，鸟道折云趋。远觅心初歇，应明系里珠。
火神庙道士
作者：袁宗道
朝代：明

事火道人事，翻来水上居。鹤窥烹石处，鱼呷洗丹馀。世业五禽戏，家藏八叠书。南陵虽有命，噀酒自能除。
独坐
作者：袁宗道
朝代：明

天驱赤白丸，递我东西奔。无履亦无足，来往何频烦。坐令六合内，咄嗟换寒暄。投身冰火聚，谁能自腾骞？我生阅新春，已历四十番。阑入朱紫丛，驽马随鹏鹍。寒热穿骨髓，忧畏攻心魂。有似鱼入网，又类雉居樊。今晨雪云重，昏昏朝楗门。结跏拥败衲，真称僵卧袁。径滑呵道绝，密室谁晤言。冻雀扑纸窗，饥鼠窥残樽。呼酒聊取适，苦乐未须论。
玉壶冰
作者：袁宗道
朝代：明
体裁：五言律诗

玉宇冰壶净，寒光拂素襟。一瓢堪自冷，点翳莫教侵。粹白占臣节，虚明识圣心。何当春日暖，化作帝家霖。
王宪皋督学滇中归，阻风雪于公安，留觞二首
作者：袁宗道
朝代：明

此日成僵卧，何期见子猷。牂牁万里到，驷马一尊留。小邑饶村酿，长江苦石尤。无嗟乡路远，五日到黄州。最爱新年雪，能留竟日觞。文章化越隽，车马度潇湘。览胜称鸡足，交游感雁行。更怜莱子意，把酒独思乡。
王宪皋督学滇中归，阻风雪于公安，留觞二首·其一
作者：袁宗道
朝代：明

此日成僵卧，何期见子猷。牂牁万里到，驷马一尊留。小邑饶村酿，长江苦石尤。无嗟乡路远，五日到黄州。
王宪皋督学滇中归，阻风雪于公安，留觞二首·其二
作者：袁宗道
朝代：明

最爱新年雪，能留竟日觞。文章化越隽，车马度潇湘。览胜称鸡足，交游感雁行。更怜莱子意，把酒独思乡。
登紫云山，是葛仙炼丹处
作者：袁宗道
朝代：明

昔岁曾游此，题诗墨尚新。药炉烧芋栗，丹井长荆蓁。鸡犬驯游子，壶觞费道人。驰驱明日事，暂浣客裾尘。
白燕篇为元驭阁老赋
作者：袁宗道
朝代：明

我闻玄乌产句曲，数千年来化为白。素质本孕瑶光星，玉姿岂比零陵石。云波日影泛参差，酒泉事远见应稀。不向乌衣国里来，偏宜白玉堂中栖。荆花烂烂荫修庑，藜火娟娟映双羽。轻沾弱絮迎柳风，闲趁粉蝶度花雨。柳风花雨春未央，雕梁网户任飞翔。影写瑶池宁异色，泥衔珠箔但闻香。人间粉黛谁堪匹，雅黄翡翠无颜色。帘前拂羽讵相见，幕中巧语暂相识。朝朝翻玉砌，暮暮度水涯。暮度浑如侵月色，朝翻疑是带霜华。霜华月色相凌乱，游丝冉冉迷归翰。岂逐流莺媚绮罗，宜随野鹤凌霄汉。君不见啁啾丛棘纷无数，惟有皓质称天女。高阁曾闻集上真，仙禽自合来县圃。又不见道康堂上唤景怡，感卿盛德来相依。古来良禽多择主，肯傍寻常庭户飞？不信主人清比玉，请看双燕玉为衣。
看华严经
作者：袁宗道
朝代：明

检点头颅只自怜，双轮相逼入颓龄。销除蜗角千生业，凭仗龙宫半部经。简事只嫌多鬓发，断淫先拟绝荤腥。六时起坐疏钞里，剥啄由他不启扃。
真定道中
作者：袁宗道
朝代：明

凭高聊引睇，草色上征裾。垣断暮山出，沙平江树疏。清斋甘苜蓿，适意任蘧篨。问我年来兴，东溪足钓鱼。
立春后六日为分岁会，后八日为除夕
作者：袁宗道
朝代：明

柏叶开新会，辛盘取次陈。今年春事早，杯酒日相亲。冉冉如流岁，萧萧见在身。忍虚分岁约，同是失年人。除夕他时节，椒觞此日开。三彭元不问，二仲喜能来。人惜年光逝，诗逢暮雨催。家园当胜日，幽兴转难裁。
立春后六日为分岁会，后八日为除夕·其一
作者：袁宗道
朝代：明

柏叶开新会，辛盘取次陈。今年春事早，杯酒日相亲。冉冉如流岁，萧萧见在身。忍虚分岁约，同是失年人。
立春后六日为分岁会，后八日为除夕·其二
作者：袁宗道
朝代：明

除夕他时节，椒觞此日开。三彭元不问，二仲喜能来。人惜年光逝，诗逢暮雨催。家园当胜日，幽兴转难裁。
立春惟长舅、无学弟暨王、吴两生同游野寺看梅三首
作者：袁宗道
朝代：明

古寺逢人少，寻香一径斜。低枝半隐树，深谷易为花。坐久歌频换，尊空酒更赊。最怜僧爱客，随意供新茶。僧隐柴关里，杯行竹径中。草心尚隐绿，花蕊未舒红。近水天难夜，高原晚易风。班荆聊共醉，车马莫匆匆。莫惜倾三雅，春来第一游。舅甥多雅谑，文酒是名流。客有王摩诘，人逢顾虎头。东山初吐月，酣极转清幽。
立春惟长舅、无学弟暨王、吴两生同游野寺看梅三首·其一
作者：袁宗道
朝代：明

古寺逢人少，寻香一径斜。低枝半隐树，深谷易为花。坐久歌频换，尊空酒更赊。最怜僧爱客，随意供新茶。
立春惟长舅、无学弟暨王、吴两生同游野寺看梅三首·其三
作者：袁宗道
朝代：明

莫惜倾三雅，春来第一游。舅甥多雅谑，文酒是名流。客有王摩诘，人逢顾虎头。东山初吐月，酣极转清幽。
立春惟长舅、无学弟暨王、吴两生同游野寺看梅三首·其二
作者：袁宗道
朝代：明

僧隐柴关里，杯行竹径中。草心尚隐绿，花蕊未舒红。近水天难夜，高原晚易风。班荆聊共醉，车马莫匆匆。
结社二圣寺
作者：袁宗道
朝代：明

浮世何多事，祗园早息机。定僧惊果落，沙鸟触帆飞。香积初分饭，旃檀欲染衣。诗坛兼法社，此会百年稀。
翻前意
作者：袁宗道
朝代：明

驿路红尘鼓吹，池塘青草蛙声。本来都无音响，雅俗欲向谁论。
花下
作者：袁宗道
朝代：明

衰发萧萧不满梳，头颅四十欲何如？风尘眯眼花医治，名利关心酒破除。谈畏友朋焚麈尾，病休人吏掩蜗庐。虞翻骨体终难媚，高枕从他笑拙疏。
苦雨二首
作者：袁宗道
朝代：明

风雨复风雨，萧条只暗窗。昏沈真似病，垒块未能降。亦有到齐酒，其如隔楚江。出门觇雨色，檐滴正淙淙。今春多骤雨，委巷绝经过。跬步若为去，愁心当奈何。岁年防桂玉，卑湿畏江河。居食都无计，年来忧更多。
苦雨二首·其一
作者：袁宗道
朝代：明

风雨复风雨，萧条只暗窗。昏沈真似病，垒块未能降。亦有到齐酒，其如隔楚江。出门觇雨色，檐滴正淙淙。
苦雨二首·其二
作者：袁宗道
朝代：明

今春多骤雨，委巷绝经过。跬步若为去，愁心当奈何。岁年防桂玉，卑湿畏江河。居食都无计，年来忧更多。
荷花池
作者：袁宗道
朝代：明

绿水映红莲，莲叶何田田。身在众香国，沈醉复高眠。
萧赞善允升
作者：袁宗道
朝代：明

耽奇词赋古，养拙友朋疏。每退金华直，常翻贝叶书。谭宗时契鸟，洗墨畏惊鱼。更羡东门达，延陵故不如。
蟠柏亭
作者：袁宗道
朝代：明

亭前柏树子，佛祖西来意。了知柏即亭，是名第一义。
行卫辉野村中即事
作者：袁宗道
朝代：明

渚雁沙鸥啛唼，蔬畦麦陇纵横。藤萝也解人意，垂蔓争罥前旌。茆屋犬卧人边，麦陇鸦啼牛背。倘逢种柳先生，仆夫停车少待。
行卫辉野村中即事·其一
作者：袁宗道
朝代：明

渚雁沙鸥啛唼，蔬畦麦陇纵横。藤萝也解人意，垂蔓争罥前旌。
行卫辉野村中即事·其二
作者：袁宗道
朝代：明

茆屋犬卧人边，麦陇鸦啼牛背。倘逢种柳先生，仆夫停车少待。
见白须
作者：袁宗道
朝代：明

海深难比爱河深，五欲腾波天也沈。休把霜毛轻镊去，一回对镜一休心。
访陈晦伯先生，晦伯留饮斋中有述
作者：袁宗道
朝代：明

生平向大雅，遂得窥外屏。青嶂排杰阁，绿竹净西轩。乌几罗莴轴，鸟迹辨《三坟》。愧予蠡管测，睹此摇心魂。眴目宛委洞，旋面海若门。缱绻日云夕，篝灯还细论。兕觥湛绿醑，麈尾发玄言。把臂须臾间，鄙怀难具陈。
读小修南游稿志喜
作者：袁宗道
朝代：明

怪尔新诗好，居然下里稀。眉端沧海色，江上白云衣。鼓楫三湘去，携图五岳归。能令名利客，一倍宦情微。亦有翻飞兴，兹游未可攀。所谈客里路，是我梦中山。弱羽经年去，孤鳞万里还。入春佳事少，见尔一开颜。调鸡从自得，相马任群疑。颇似沈冥者，非徒游侠儿。橐装无锡水，竿牍故人诗。吾家二三子，如君定白眉。
读小修南游稿志喜·其一
作者：袁宗道
朝代：明

怪尔新诗好，居然下里稀。眉端沧海色，江上白云衣。鼓楫三湘去，携图五岳归。能令名利客，一倍宦情微。
读小修南游稿志喜·其三
作者：袁宗道
朝代：明

调鸡从自得，相马任群疑。颇似沈冥者，非徒游侠儿。橐装无锡水，竿牍故人诗。吾家二三子，如君定白眉。
读小修南游稿志喜·其二
作者：袁宗道
朝代：明

亦有翻飞兴，兹游未可攀。所谈客里路，是我梦中山。弱羽经年去，孤鳞万里还。入春佳事少，见尔一开颜。
读李洞诗
作者：袁宗道
朝代：明

才子如君剧苦寒，青衫垂老忆长安。奇愁酝酿千篇险，褊性支吾半世难。五字赠僧尤峭拔，孤魂吊月应辛酸。只馀身后遗编在，世上谁人洗眼看。
赋得残月似新月
作者：袁宗道
朝代：明

一钩曾挂暮霞里，半玦还悬晓雾中。醉起忽迷钟早晚，山行误认峰西东。从他乌历支干换，且喜蛾眉首尾同。安得人生也似月，苍颇皓首又如童。
赵御史贞甫
作者：袁宗道
朝代：明

逸兴文兼酒，玄谈芥与针。兰台虽作客，蒲榻早休心。定里骑聪马，忙中访竹林。知君无不可，那复计升沈。
过修竹馆赠朱汝修
作者：袁宗道
朝代：明

名理兼文藻，君齐高士踪。温醇馀道气，清瘦带诗容。乌几竹光映，蜗墙藓晕重。开尊坐秋雨，相对兴偏浓。
过旧叶城有感，是时两弟已行五六日矣，三弟留题荒亭
作者：袁宗道
朝代：明

昔年飞舄处，此日倍酸辛。白骨三家市，青燐一水滨。异乡均苦乐，兄弟各风尘。凄断惠连句，荒亭墨沈新。佩犊风犹在，画龙迹已陈。有情伤暴骨，无计起枯鳞。饱食惭官吏，停车问窭人。腐儒甘脱粟，不敢厌劳薪。
过旧叶城有感，是时两弟已行五六日矣，三弟留题荒亭·其一
作者：袁宗道
朝代：明

昔年飞舄处，此日倍酸辛。白骨三家市，青燐一水滨。异乡均苦乐，兄弟各风尘。凄断惠连句，荒亭墨沈新。
过旧叶城有感，是时两弟已行五六日矣，三弟留题荒亭·其二
作者：袁宗道
朝代：明

佩犊风犹在，画龙迹已陈。有情伤暴骨，无计起枯鳞。饱食惭官吏，停车问窭人。腐儒甘脱粟，不敢厌劳薪。
过淇县，同年蒋令邀饮
作者：袁宗道
朝代：明

看竹淇园好，况逢地主留。人今同蒋翊，兴欲胜王猷。玉酿青瓷瓮，金盘紫石榴。寒风凄月夜，篝火话交游。
过郾城读公孙大娘弟子舞剑诗有感，弟子郾城人也
作者：袁宗道
朝代：明

一落书生口，魂香不计年。须眉元别驾，翻托李娘传。
过黄河
作者：袁宗道
朝代：明

飞盖霁色新，爽气来青嶂。行行见洪河，洪河流汤汤。津吏向我言，夜雨添新涨。一叶凌浩渺，沸波溅其上。鼓棹度中流，东西迷所向。雷车争砰鍧，雪屋互排荡。儿女色如土，老夫神犹王。自矢管公诚，岂忧蔡姬荡。篙师若有神，布帆遂无恙。三老顾何能，呵护赖神贶。腐儒一寸心，幸哉天吴谅。刺剌抚儿女，无庸太惆怅。宦海多风涛，绝胜洪河浪。
过黄粱梦三首
作者：袁宗道
朝代：明

车帷且勿卷，吾愧见卢公。广陌争驰骋，安知非枕中。枕中天地宽，梦里年光速。屈指威音前，黄粱曾几熟？共道梦非真，谁知醒复伪。飞升羡吕公，亦是梦中事。
过黄粱梦三首·其一
作者：袁宗道
朝代：明

车帷且勿卷，吾愧见卢公。广陌争驰骋，安知非枕中。
过黄粱梦三首·其三
作者：袁宗道
朝代：明

共道梦非真，谁知醒复伪。飞升羡吕公，亦是梦中事。
过黄粱梦三首·其二
作者：袁宗道
朝代：明

枕中天地宽，梦里年光速。屈指威音前，黄粱曾几熟？
送刘都谏谪辽阳
作者：袁宗道
朝代：明

立志为诤臣，万死应不悔。含笑辞白发，结束向辽海。辽海急兵戈，山高集犀锁。久与狡倭持，战氛何时解。万里调客兵，饷绝兵饥馁。脱巾侮大将，易若捕虫豸。未战心先携，兵骄将复猥。百无一堪用，可恃复安在。君行好折冲，旄节久相待。勉矣立功名，身为国沟垒。
送别谢在杭司理东昌
作者：袁宗道
朝代：明

一笑平原去，高才聊寄栖。闲谈皆有韵，得句半无题。近海观云黑，登楼看岳低。应怜征税苦，宽大救三齐。万户苍烟里，孤城绿水隈。郡斋多近草，狱户长新苔。国变怀砖俗，人惊判剑才。公馀寻古迹，先上鲁连台。
送别谢在杭司理东昌·其一
作者：袁宗道
朝代：明

一笑平原去，高才聊寄栖。闲谈皆有韵，得句半无题。近海观云黑，登楼看岳低。应怜征税苦，宽大救三齐。
送别谢在杭司理东昌·其二
作者：袁宗道
朝代：明

万户苍烟里，孤城绿水隈。郡斋多近草，狱户长新苔。国变怀砖俗，人惊判剑才。公馀寻古迹，先上鲁连台。
送吴体中归皖城，体中与余有净土之约，故诗中及之
作者：袁宗道
朝代：明

都门与子别，携手复何时？匹马从兹去，双鱼慰所思。微风动宝树，朗月映花池。此地终同往，何当怨远离。
送吴尚之太史谒告归桐城
作者：袁宗道
朝代：明

与君三载游燕市，方内共结烟霞侣。清夜焚香礼法王，临风挥麈谈玄理。君今拂衣归皖城，伊人遥在江水滨。一片素心向谁吐，三车疑义向谁论。万事无如归去好，有足何妨蹈三岛。看君匹马度春明，使我心飞邯郸道。
送周太史使鲁便道寿伯母
作者：袁宗道
朝代：明

玉节葳蕤出禁城，依依垂柳送君行。重裁东鲁灵光赋，谁似西京子墨卿。采烛昔年传蜡凤，称觞此日借金尊。谢家况复多才子，青草池塘旧有名。
送夹山母舅之任太原
作者：袁宗道
朝代：明

匹马穿云去，装中半道书。官贫僮仆惯，县僻送迎疏。扫叶炊红稻，连泉供白鱼。登山公事了，何处显村谞。身为石室主，闲与道人期。判讼虎知法，升堂猿报时。泉声寒井邑，山翠染城池。应有西游草，怀甥得几诗？
送夹山母舅之任太原·其一
作者：袁宗道
朝代：明

匹马穿云去，装中半道书。官贫僮仆惯，县僻送迎疏。扫叶炊红稻，连泉供白鱼。登山公事了，何处显村谞。
送夹山母舅之任太原·其二
作者：袁宗道
朝代：明

身为石室主，闲与道人期。判讼虎知法，升堂猿报时。泉声寒井邑，山翠染城池。应有西游草，怀甥得几诗？
送朱平涵太史册封荣藩
作者：袁宗道
朝代：明

暂抛铜马向天涯，官柳千条拂使车。驿路开尊遨月石，仙源立马问桃花。水平青草骚人宅，山绕朱门帝子家。客里潘舆谁得似，泛觞还采廖平砂。
送李吉士予告南归
作者：袁宗道
朝代：明

青春乞得净名身，彩鹢翛翛漾白蘋。此去吴江风日好，炉香经卷伴幽人。
送李湘洲太史赍诏之浙
作者：袁宗道
朝代：明

险句临岩得，禅心遇水闲。只凭一纸诏，踏遍万重山。林屋朝乘屣，松篁夜扣关。定从委宛去，载取异书还。
送杨太史使淮便道省母
作者：袁宗道
朝代：明

淮王邸第旧称雄，玉节东来太史公。路入吴疆家尚远，客游梁苑赋还工。云开层岭梅花碧，雨过千林荔子红。此日张筵宜寿酒，彩衣象服映帘栊。
送武陵胡元父令瑞昌
作者：袁宗道
朝代：明

怜君为政处，隔水庐山高。白鸟飞衔牍，青岚远映袍。花风香薄领，蔬圃课参曹。好学循良去，休嫌抚字劳。
送潘雪松柱史建言谪闽三首
作者：袁宗道
朝代：明

偶缘谏猎动天阍，万里南迁亦主恩。一壑岂能安薜荔，五云长自忆兰荪。片帆南下碧江湄，秋月芦花绾别离。此去莫惊潘鬓改，止缘忧国半成丝。朅来紫气满关门，柱史玄同道自尊。我欲冥心求胜义，临行乞得五千言。
送潘雪松柱史建言谪闽三首·其一
作者：袁宗道
朝代：明

偶缘谏猎动天阍，万里南迁亦主恩。一壑岂能安薜荔，五云长自忆兰荪。
送潘雪松柱史建言谪闽三首·其三
作者：袁宗道
朝代：明

朅来紫气满关门，柱史玄同道自尊。我欲冥心求胜义，临行乞得五千言。
送潘雪松柱史建言谪闽三首·其二
作者：袁宗道
朝代：明

片帆南下碧江湄，秋月芦花绾别离。此去莫惊潘鬓改，止缘忧国半成丝。
送王以明例贡归小竹林
作者：袁宗道
朝代：明

白襕著破换青衫，归去山斋自在眠。医俗止留千个竹，买闲先卖一区田。携妻烧笋旋沽酒，避客浇花自引泉。怪得新诗奇僻甚，苦吟骨削类枯禅。
送邵芝南太史册封唐藩
作者：袁宗道
朝代：明

暂辍编摩去，行行入豫疆。驱车游宛洛，立马问韩梁。雨洗沙溪净，风传路草香。云霞添旅橐，花鸟贮吟囊。白水秋澄彻，丹山夜郁苍。剪桐分帝子，酌醴醉仙郎。泛涓思文叔，登台忆武乡。民艰今可问，何似昔南阳。
送郭少参希彦之蜀
作者：袁宗道
朝代：明

欲重金躔地，应资琐闼声。天连巴子国，江尽宕渠城。蛮府传新檄，賨人候去旌。葛山遗迹在，知不愧勋名。如何当此月，车马踏巑岏。去楚尚千里，过秦应万盘。深山如雪里，古驿出云端。三十金绯贵，休嗟蜀道难。
送郭少参希彦之蜀·其一
作者：袁宗道
朝代：明

欲重金躔地，应资琐闼声。天连巴子国，江尽宕渠城。蛮府传新檄，賨人候去旌。葛山遗迹在，知不愧勋名。
送郭少参希彦之蜀·其二
作者：袁宗道
朝代：明

如何当此月，车马踏巑岏。去楚尚千里，过秦应万盘。深山如雪里，古驿出云端。三十金绯贵，休嗟蜀道难。
金人捧剑篇
作者：袁宗道
朝代：明

长安佳丽逢上巳，秦王开筵面曲水。风送莺声杂管弦，柳拂晴烟澹罗绮。此时歌舞临高台，千钟万骑纷徘徊。瞥睹金人腾曲水，手提三尺何雄哉！神物由来经百炼，龟文龙藻相凌乱。寒光烨奕动流星，紫气纵横烁飞电。乍看出匣气干云，莫邪失色风胡惊。歘忽青天风雨黯，惨淡白日虬龙唫。芙蓉为锷珊瑚把，神彩陆离照四野。令君此际威中原，令君此际制西夏。于时秦王气转骄，戈鋋临风风怒号。太原以东无王气，函关万里绝呜鞘。英雄转眄已沈沦，阿房只今草青青。此剑毋乃归延津，灵秘何年出水心，噫嘻吾将携此清边尘！
铜雀台
作者：袁宗道
朝代：明

网户珠帘经几春，缕衣歌扇化为尘。随风惟有台前柳，犹胜当年缓舞人。
长春堤
作者：袁宗道
朝代：明

偶踏长春堤，凉风吹解带。班荆数过帆，沙鸟飞云外。
闲云馆
作者：袁宗道
朝代：明

远径天疑隔，凭虚境自玄。西山出树杪，南浦落尊前。高枕羲皇上，逃名绮皓先。凭阑一以眺，云起澹晴川。
闺人禅诵甚勤，喜赠二首
作者：袁宗道
朝代：明

应是新年福力增，六时功课胜山僧。每持贝叶询难宇，时向蒲团学小乘。一缕天风吹梵呗，半轮闺月照香灯。却惭庞叟心情懒，拥衲齁齁呼不应。高楼终日礼弥陀，天女生来厌绮罗。愿以幻身酬半偈，羞将素额涴长蛾。绣幡针脚花还密，诵咒乡音字欲讹。自是灵山佳姊妹，何缘结伴到娑婆。
闺人禅诵甚勤，喜赠二首·其一
作者：袁宗道
朝代：明

应是新年福力增，六时功课胜山僧。每持贝叶询难宇，时向蒲团学小乘。一缕天风吹梵呗，半轮闺月照香灯。却惭庞叟心情懒，拥衲齁齁呼不应。
闺人禅诵甚勤，喜赠二首·其二
作者：袁宗道
朝代：明

高楼终日礼弥陀，天女生来厌绮罗。愿以幻身酬半偈，羞将素额涴长蛾。绣幡针脚花还密，诵咒乡音字欲讹。自是灵山佳姊妹，何缘结伴到娑婆。
闻颜尚宝质卿称病有感
作者：袁宗道
朝代：明

燕市饶禅客，如君意最真。幽闲泉石趣，清瘦雪山身。一榻庭生藓，双趺席聚尘。偶称摩诘病，为度夜行人。
陶石篑寄书
作者：袁宗道
朝代：明

不见士行久，音容两地疏。迢遥千里外，珍重八行书。评骘唯山鸟，升沈悟沼鱼。袖书那忍置，一诵一踌躇。
雨中
作者：袁宗道
朝代：明

散发向南轩，萧条昼掩门。病嫌风力劲，静爱雨声喧。饥鹤巡苔径，稚麛抵竹藩。一尊空自遣，无可共清言。
雪中共惟长舅氏饮酒
作者：袁宗道
朝代：明

盆梅香里倒清卮，闲听群乌噪冻枝。饱后茶勋真易策，雪中酒戒最难持。炉心香烬灰成穴，纸尾书慵笔任攲。共话当年骑竹事，如今双鬓各垂丝。
雪后出长安门见西山甚近
作者：袁宗道
朝代：明

雪后天街绝点尘，西山一秣白于银。云边蹬道层层出，马首峰峦叠叠真。瑶岛分明连绛阙，玉龙夭矫贴青旻。却怜往岁曾游处，十里桃花覆角巾。
雪晨入直
作者：袁宗道
朝代：明

将曙气阴阴，寒侵烛焰沈。云浓禽路涩，雪厚象踪深。足滑全依仆，衣单紧束衿。人间饶乐事，何业化书蟫。
青石桥
作者：袁宗道
朝代：明

青石桥边水，时时生细波。凉风还暂至，金斗熨纤罗。凫青点水心，云白杜山口。借问山中人，还知此乐否。
青石桥·其一
作者：袁宗道
朝代：明

青石桥边水，时时生细波。凉风还暂至，金斗熨纤罗。
青石桥·其二
作者：袁宗道
朝代：明

凫青点水心，云白杜山口。借问山中人，还知此乐否。
顾仲方画山水歌
作者：袁宗道
朝代：明

良朋投合真有时，十载闻名不相知。偶尔相逢杨子宅，剧谈浪谑忘还期。晚合犹胜不相遇，倾肠倒腹忘新故。只道长同蓟北游，何意便向江南去。君家别业冠江南，枕上青山滴翠岚。密竹繁花迷鸟径，交疏垒榥到鱼潭。日高酒醒良宾集，翩翩手搦生花笔。险韵押传诗客和，新腔填付歌儿习。锡泉酒美海螯肥，玉盏金盘列绣帏。颠狂肯问乌巾落，奋掷从教麈尾稀。朝朝暮暮停车马，娇歌急管催三雅。杯放香泉月并流，曲度南楼云在下。人生朝露复何疑，君归行乐正及时。醉月醉花从所好，听丝听肉讵言疲。自歌自吟还自寿，身前之名身后酒。才绝画绝智亦绝，君家名士谁堪偶。江南乐事难具陈，管领金谷须高人。曹霸丹青何足贵，终日坎壈缠其身。吾观仲方画，不从诸家入，亦复不从十指出。直是一片豪性侠气结为块垒，以酒浇之不能止。忽尔迸散落缣素，偶然浓淡分山水。吾不知溪山之貌仲方，仲方之貌溪山。无情有情含裹那可辨，复有袁生失足混其间。数日苦热，对公所作寒江流，百骸泼泼化潺湲。心魂清冷绝尘滓，恰逢投砾始惊还。却笑凡手抛掷胸中活山水，漫从死骨求筋髓。纵然逼真君家顾长康，抵掌虎头徒为尔。噫吁嘻，俗眼赏鉴皆如此，不重真骨重形似！
顾仲方画山水歌·其一
作者：袁宗道
朝代：明

良朋投合真有时，十载闻名不相知。偶尔相逢杨子宅，剧谈浪谑忘还期。晚合犹胜不相遇，倾肠倒腹忘新故。只道长同蓟北游，何意便向江南去。君家别业冠江南，枕上青山滴翠岚。密竹繁花迷鸟径，交疏垒榥到鱼潭。日高酒醒良宾集，翩翩手搦生花笔。险韵押传诗客和，新腔填付歌儿习。锡泉酒美海螯肥，玉盏金盘列绣帏。颠狂肯问乌巾落，奋掷从教麈尾稀。朝朝暮暮停车马，娇歌急管催三雅。杯放香泉月并流，曲度南楼云在下。人生朝露复何疑，君归行乐正及时。醉月醉花从所好，听丝听肉讵言疲。自歌自吟还自寿，身前之名身后酒。才绝画绝智亦绝，君家名士谁堪偶。江南乐事难具陈，管领金谷须高人。曹霸丹青何足贵，终日坎壈缠其身。
顾仲方画山水歌·其二
作者：袁宗道
朝代：明

吾观仲方画，不从诸家入，亦复不从十指出。直是一片豪性侠气结为块垒，以酒浇之不能止。忽尔迸散落缣素，偶然浓淡分山水。吾不知溪山之貌仲方，仲方之貌溪山。无情有情含裹那可辨，复有袁生失足混其间。数日苦热，对公所作寒江流，百骸泼泼化潺湲。心魂清冷绝尘滓，恰逢投砾始惊还。却笑凡手抛掷胸中活山水，漫从死骨求筋髓。纵然逼真君家顾长康，抵掌虎头徒为尔。噫吁嘻，俗眼赏鉴皆如此，不重真骨重形似！
顾仲方画山水歌东坡作戒杀诗遗陈季常，余和其韵·其一
作者：袁宗道
朝代：明
体裁：古风

念为生身核，业为润生汁。变化万形骸，胎卵及化湿。共居佛土中，谋生各自得。楚痛谁能堪，相戕何太急。水珍炮鲑螯，陆羞燔鹅鸭。俎豆萃宾朋，歌吹喧帘幂。以彼彻骨惨，博我双颊赤。犹恨金盘内，肪膏少肥白。运箸风卷云，剩脂污巾帻。可怜横死魂，绕釜啾啾泣。蔬果宜胃肠，此味真可缺。人羊递往来，循环作主客。塞耳经所譬，清虚道自集。
顾升伯太史奉命如梁赋此为别
作者：袁宗道
朝代：明

柳烟槐雾接河梁，树杪分明见太行。月上山城征马急，雨过汴水露荷香。赠行古帖来东邸，侑酒新词出宪王。此去洞庭秋正好，烟波声里说袁郎。
题冯中允贞寿册
作者：袁宗道
朝代：明

郁郁山上松，适与秋风会。贞蕤冒霜青，亭亭直如盖。黄口凤凰雏，依条呜哕哕。清响激层霄，锦羽如飞旆。一自所天亡，淑媛在颠沛。从逝岂不芳，立孤事为大。眷此藐诸身，弓裘繄是赖。含血传遗书，文成起光怪。植身铜马间，九域望霶霈。风膏明灭中，返危以为泰。丈夫何必能，一闻一感慨。日夕侍瑶山，徘徊银榜侧。我见大冯君，温温玉比德。清心符令颜，中怀净若拭。岩象与风梦，之子终当协。竹孙有高标，凤雏无短翼。母德夫如何，孤宁不修饬。如母所关系，不独在一宅。育子为名臣，功终归社稷。六珈固已荣，亨途芳始陟。
题冯中允贞寿册·其一
作者：袁宗道
朝代：明

郁郁山上松，适与秋风会。贞蕤冒霜青，亭亭直如盖。黄口凤凰雏，依条呜哕哕。清响激层霄，锦羽如飞旆。一自所天亡，淑媛在颠沛。从逝岂不芳，立孤事为大。眷此藐诸身，弓裘繄是赖。含血传遗书，文成起光怪。植身铜马间，九域望霶霈。风膏明灭中，返危以为泰。丈夫何必能，一闻一感慨。
题冯中允贞寿册·其二
作者：袁宗道
朝代：明

日夕侍瑶山，徘徊银榜侧。我见大冯君，温温玉比德。清心符令颜，中怀净若拭。岩象与风梦，之子终当协。竹孙有高标，凤雏无短翼。母德夫如何，孤宁不修饬。如母所关系，不独在一宅。育子为名臣，功终归社稷。六珈固已荣，亨途芳始陟。
题双寺画竹
作者：袁宗道
朝代：明

风竿不满尺，已饶千丈势。高僧礼诵馀，味此萧萧趣。
题司选君寒玉轩卷
作者：袁宗道
朝代：明

噫嘻江陵岂无千树橘，千畦韭。何不擅此比素封，那用万竿修篁绕前后。君言长物无所爱，生平爱与此君友。萦沙带水通三径，斫雨耕烟开数亩。结实纷纶啄凤凰，老干交加篆蝌蚪。秋静寒涛生白日，夜永凉飔散虚牖。绿户朣胧月自过，红尘却扫云为帚。主人高节干云霄，寒玉青青可与偶。只今文昌悬藻镜，共羡清白胜琼玖。不见江上草堂葱菁间，图书之外复何有。此中应许二仲过，倘容袁粲相从否？
题唐元徵乃兄渔唱晚晴册
作者：袁宗道
朝代：明

数椽山水间，滩声杂泉响。展簟时一眠，梦境亦萧爽。澄江逗夕晖，白练化丹绮。风传鼓枻歌，袅袅绿荫里。棐几何所有，诗卷三两束。惟应欸乃声，时与吾伊续。鱼艇宿檐前，酒旗飘屋后。沽酒复买鱼，对花倾几斗。
题唐元徵乃兄渔唱晚晴册·其一
作者：袁宗道
朝代：明

数椽山水间，滩声杂泉响。展簟时一眠，梦境亦萧爽。
题唐元徵乃兄渔唱晚晴册·其三
作者：袁宗道
朝代：明

棐几何所有，诗卷三两束。惟应欸乃声，时与吾伊续。
题唐元徵乃兄渔唱晚晴册·其二
作者：袁宗道
朝代：明

澄江逗夕晖，白练化丹绮。风传鼓枻歌，袅袅绿荫里。
题唐元徵乃兄渔唱晚晴册·其四
作者：袁宗道
朝代：明

鱼艇宿檐前，酒旗飘屋后。沽酒复买鱼，对花倾几斗。
题宫树春云卷
作者：袁宗道
朝代：明

绛阙连宵迥，重楼拂曙通。山岚茜翠外，花气郁纷中。鸣鸟骄芳树，轻烟散景风。何须临曲巘，幽意足帘栊。
题朱兵部竹轩
作者：袁宗道
朝代：明

怜君卜筑处，修竹带长峦。月落千林静，风生万玉寒。韵清宜在耳，色秀恍堪餐。若遇徂徕侣，还将六逸看。微尚依高节，何能失此君。秋涛生白日，烟干入高云。清冷弦中意，宫商坐外闻。会心宁在远，咫尺绝尘氛。
题朱兵部竹轩·其一
作者：袁宗道
朝代：明

怜君卜筑处，修竹带长峦。月落千林静，风生万玉寒。韵清宜在耳，色秀恍堪餐。若遇徂徕侣，还将六逸看。
题朱兵部竹轩·其二
作者：袁宗道
朝代：明

微尚依高节，何能失此君。秋涛生白日，烟干入高云。清冷弦中意，宫商坐外闻。会心宁在远，咫尺绝尘氛。
题柏溪沈先生墨竹
作者：袁宗道
朝代：明

柏溪先生二室英，手抉云汉披瑶琼。床头百斗自浮湛，胸中五车斗纵横。兴来和墨扫生绢，幅幅宛出淇园清。古色莽苍风雨黯，元气淋漓鬼神惊。珍重一竿世稀有，已觉渭川无千亩。瑟瑟霜叶动秋涛，冥冥烟干蟠苍虬。瞥睹寒气生两腋，白云冉冉堕虚牖。遥想盘礴落笔时，潇湘失色神龙走。吁嗟沈翁直节似此君，翛翛得意兼得神，湖州太常非其伦。
题瘦马卷
作者：袁宗道
朝代：明

此马从来号騄駬，汉庭九逸应难拟。躞蹀朝随广莫风，连翻夜度虞渊水。一自长呜起渥洼，双瞳如镜气如霞。陌上骄嘶逢紫燕，溪头弄影见桃花。越块过都真可羡，纵横灭没淩飞电。时去黄金燕市空，瘦来白练吴门短。几年踯躅老风尘，一朝膂力尽骞腾。土蚀骢花生黯淡，霜欺病骨太棱层。十年弃置向沙场，伏极壮心殊未央。垂头却忆长楸道，咄哉胡不遇孙阳。他时解辔逢知己，雕鞍玉勒黄金珥。努力犹堪驰万里，九衢四野任君使。
食鱼笋
作者：袁宗道
朝代：明

竹笋真如土，江鱼不论钱。百年容我饱，万事让人先。交态归方识，冰心老自坚。雨窗攲绿树，宜醉更宜眠。
饮小修所携惠泉
作者：袁宗道
朝代：明

昔逢惠山人，曾说惠山好。季子千里来，同饮惠山水。竹里自烧铛，清烟淡林月。一饮洗烦嚣，再饮沁毛发。泻以青玉椀，泠泠色凝碧。忆得在山时，一泓抱白石。可怜白发人，朝朝望游子。今日忽归来，饮水亦欢喜。
饮小修所携惠泉·其一
作者：袁宗道
朝代：明

昔逢惠山人，曾说惠山好。季子千里来，同饮惠山水。
饮小修所携惠泉·其三
作者：袁宗道
朝代：明

泻以青玉椀，泠泠色凝碧。忆得在山时，一泓抱白石。
饮小修所携惠泉·其三
作者：袁宗道
朝代：明
体裁：五言绝句

泻以青玉碗，泠泠色凝碧。忆得在山时，一泓抱白石。
饮小修所携惠泉·其二
作者：袁宗道
朝代：明

竹里自烧铛，清烟淡林月。一饮洗烦嚣，再饮沁毛发。
饮小修所携惠泉·其四
作者：袁宗道
朝代：明

可怜白发人，朝朝望游子。今日忽归来，饮水亦欢喜。
饮杨刺史园二首
作者：袁宗道
朝代：明

东城最僻处，刺史有新庐。近水先生柳，门填长者车。菊香熏枕簟，酒气湿图书。肝胆灯前尽，都忘倾盖初。虚堂含夕照，绮席醉良朋。绿酒浮鹦鹉，黄花映毾㲪。书图随意展，真赝任人评。清夜论诗罢，深谈契佛乘。
饮杨刺史园二首·其一
作者：袁宗道
朝代：明

东城最僻处，刺史有新庐。近水先生柳，门填长者车。菊香熏枕簟，酒气湿图书。肝胆灯前尽，都忘倾盖初。
饮杨刺史园二首·其二
作者：袁宗道
朝代：明

虚堂含夕照，绮席醉良朋。绿酒浮鹦鹉，黄花映毾㲪。书图随意展，真赝任人评。清夜论诗罢，深谈契佛乘。
饮禹州李氏园
作者：袁宗道
朝代：明

古郡溪山郭，名园花竹楼。麝香眠野草，翡翠立晴洲。安得一生醉，那能十日留。公荣定谁似，是客可销忧。
饮颜质卿斋头限韵赋同潘去华
作者：袁宗道
朝代：明

同调复同官，幽斋会二难。交情投芥合，礼法解衣宽。坐久炉将烬，言多杯屡寒。明窗披易注，直作太玄看。震旦同参少，长安雅聚难。因君道眼别，令我酒怀宽。匡坐藤蒲静，幽谈水月寒。好将瞿氏说，留付子庸看。
饮颜质卿斋头限韵赋同潘去华·其一
作者：袁宗道
朝代：明

同调复同官，幽斋会二难。交情投芥合，礼法解衣宽。坐久炉将烬，言多杯屡寒。明窗披易注，直作太玄看。
饮颜质卿斋头限韵赋同潘去华·其二
作者：袁宗道
朝代：明

震旦同参少，长安雅聚难。因君道眼别，令我酒怀宽。匡坐藤蒲静，幽谈水月寒。好将瞿氏说，留付子庸看。
马上起忆石浦山房
作者：袁宗道
朝代：明

此时石浦月，应上远帆楼。竹里罗棋局，篱边费酒筹。幽情落梦境，良夜踏荒丘。检点秋来事，闲忙可自由。
驾幸石景山临观浑河，见水势汹涌，因念黄河时有冲决，面谕辅臣，经理须要得人，复命作诗恭记
作者：袁宗道
朝代：明

鸾舆回峪岭，羽骑度岩河。仰睇石景山，俯瞰桑乾河。桑乾水流何太急，狂飙卷浪高千尺。浮澌穿石吼风雷，新涨奔崖乱云日。圣主顾且惊，拊髀呼近臣。仅一衣带水，泛滥愁吾人。况复河源来天上，汤汤百折经龙门。盘旋九曲银潢转，澎湃八弦沧海翻。频年徐邳无安流，白日蛟龙走林阜。纵有田闾岂足依，即云疏筑那堪久。少府徒闻请万缗，天吴时复忧千亩。金简谁嗣敷土功，玄圭应待济川手。微臣稽首颂吾皇，儆予今复继陶唐。欲笑秦王称德水，还轻汉武筑宣房。坐令蒿莱化禾黍，还教沮洳变康庄。载德老农歌击壤，洪河万里浮荣光。
高村店大风，店有淇澳绿竹古迹
作者：袁宗道
朝代：明

罡风猎猎下征鞍，十月严霜次骨寒。喷石澌沙犹古水，流苍滴翠是新竿。寒鸦野店楸林黑，冻马荒亭莎叶乾。何似山斋闭关坐，南华摊向火炉看。
黄主客邀送高户部，时开筵夷馆
作者：袁宗道
朝代：明

仙郎别署饮休辞，春冷何堪送所知。羸马冻蹄蹂雪径，饥乌寒距蹴风枝。夷笺细字摹唐帖，胡髻尖毡缀汉丝。一曲龟兹君莫讶，也堪翻出渭城诗。
黄粱梦戏题
作者：袁宗道
朝代：明

电光现出青紫，蜃气结成蓬瀛。宰官神仙俱幻，吕公岂胜卢生。贫穷辄慕宦游，将相更希仙籍。赚人妄想无休，谁道枕堪窒欲。
黄粱梦戏题·其一
作者：袁宗道
朝代：明

电光现出青紫，蜃气结成蓬瀛。宰官神仙俱幻，吕公岂胜卢生。
黄粱梦戏题·其二
作者：袁宗道
朝代：明

贫穷辄慕宦游，将相更希仙籍。赚人妄想无休，谁道枕堪窒欲。
鼓吹
作者：袁宗道
朝代：明

儿童村巷竞走，鼓吹驿路喧阗。何似池塘两部，宫商渐近自然。
春暮
作者：袁尊尼
朝代：明

乳燕流莺相和鸣，晓风吹满送春声。桃花落尽千溪暖，柳絮飞残几树轻。紫陌青骢回首恨，朱帘粉面断肠情。少年已去如无及，为语游丝莫谩萦。
送长兄再入留都
作者：袁尊尼
朝代：明
体裁：七言绝句

云阳郭外草萋萋，作阵杨花路欲迷。几树黄莺啼不歇，行人回首晋陵西。
长兴徐太守自汝宁归王元美诸君同集胥江分韵赠之得关字
作者：袁尊尼
朝代：明
体裁：五言律诗

自薄淮阳守，终然返故山。江湖一麾罢，岁月二毛斑。中论何当就，浮名祗是閒。因君梦苕水，早晚叩云关。
长安感遇
作者：袁尊尼
朝代：明
体裁：古风

朱华谢南土，游子客冀方。岂不念遄归，简书劳未遑。悠悠若悬旌，倏忽意靡常。魏牟阻江海，苏子怨河梁。失路良可悲，旷望迷周行。春阳念将歇，滞淫非我乡。愿假鸒斯翼，超飞历故疆。
九日过彭泽怀陶靖节
作者：袁崇友
朝代：明

古今彭泽令，寂寂不知名。如何此老翁，千古垂芳声。恶徇五斗米，思解十斛酲。脱衣自漉酒，垢净理何平。九月九日时，采菊餐其英。我行及兹晨，摇落心独惊。况以望乡客，兼之怀古情。徘徊念往迹，独契一长鸣。汤武既不贬，夷齐无乃轻。元尚趣可通，素心本无营。当时意已远，后世谁能明。
五日饮于金氏园呈王明宇同客
作者：袁崇友
朝代：明

天涯此日逢佳节，细雨沈云迥不晖。翠挹紫岩连客座，绿浮芳草上人衣。山花对酒垂垂笑，林鸟闻歌故故飞。千载独醒缘底事，凭君拌饮莫相违。
兖州道中偶成
作者：袁崇友
朝代：明

驰驱非敢爱，鞭策恐难任。岂不怀高尚，其如恋主深。烹阿齐伯术，治邺魏臣心。寂寂论前事，纵横涕满襟。
冬夜与顾桐柏泛舟弄月
作者：袁崇友
朝代：明

道似犹龙客似仙，孤舟清夜弄潺湲。波摇短棹声如慕，月到寒江影自妍。兰芷独怜三楚思，阳春和得几人传。酒阑忽忆娥眉雪，未即投簪意惘然。
别季龙生
作者：袁崇友
朝代：明

来时风雨胥江暮，去日芙蓉两岸山。明月向人开石镜，独临流水照离颜。
南华寺
作者：袁崇友
朝代：明

何处是西天，登临意渺然。野松千壁立，幽石抱云眠。佛已成南祖，人今识亚仙。悟真知未得，空愧主宾贤。
春夕惊泊
作者：袁崇友
朝代：明

春到桃花水，飘然一叶舟。轻风浑欲扑，怒浪不禁浮。推枕惊残梦，呼醪定客愁。长歌无限意，相对只吴钩。
登风度楼
作者：袁崇友
朝代：明

张公放逐沦亡日，唐主凄凉幸蜀时。北向丹心浑未死，西来黄屋亦堪悲。长安实洒当年泪，风度虚劳去后思。便拟招魂知得否，登楼惆怅欲何之。
下第
作者：袁崇焕
朝代：明

遇主人宁易，适时我独难。余千怜客路，三十尚儒冠。出谷莺偏媚，还枝鸟亦安。故园修竹在，归去想成竿。
临刑口占
作者：袁崇焕
朝代：明
体裁：诗

一生事业总成空，半世功名在梦中。死后不愁无勇将，忠魂依旧守辽东。
偕诸将游海岛
作者：袁崇焕
朝代：明

战守逶迤不自由，偏因胜地重深愁。荣华我已知庄梦，忠愤人将谓杞忧。边衅久开终是定，室戈方操几时休。片云孤月应肠断，椿树凋零又一秋。
南还别陈翼所总戎
作者：袁崇焕
朝代：明

慷慨同雠日，间关百战时。功高明主眷，心苦后人知。麋鹿还山便，麒麟绘阁宜。去留都莫讶，秋草正离离。
山海关送季弟南还二首
作者：袁崇焕
朝代：明

公车犹记昔年情，万里从戎塞上征。牧圉此时犹捍御，驰驱何日慰升平。由来友爱钟吾辈，肯把须眉负此生。去住安危俱莫问，燕然曾勒古人名。弟兄于汝倍关情，此日临歧感慨生。磊落丈夫谁好剑，牢骚男子尔能兵。才堪逐电三驱捷，身上飞鹏一羽轻。行负乡邦重努力，莫耽疏懒堕时名。
山海关送季弟南还二首·其一
作者：袁崇焕
朝代：明

公车犹记昔年情，万里从戎塞上征。牧圉此时犹捍御，驰驱何日慰升平。由来友爱钟吾辈，肯把须眉负此生。去住安危俱莫问，燕然曾勒古人名。
山海关送季弟南还二首·其二
作者：袁崇焕
朝代：明

弟兄于汝倍关情，此日临歧感慨生。磊落丈夫谁好剑，牢骚男子尔能兵。才堪逐电三驱捷，身上飞鹏一羽轻。行负乡邦重努力，莫耽疏懒堕时名。
度庾岭
作者：袁崇焕
朝代：明

客路过庾岭，乡关渐已违。江山原不改，世事近来非。瑟岂刘门惯，人宁狗监稀。驱车从此去，莫作旧时归。
归庾岭
作者：袁崇焕
朝代：明

功名劳十载，心迹渐依违。忍说还山是，难言出塞非。主恩天地重，臣遇古今稀。数卷封章外，浑然旧日归。
无题
作者：袁崇焕
朝代：明

太息弓藏狗又烹，狐悲兔死最关情。家贫资罄身难赎，贿赂公行杀有名。脱帻愤深檀道济，爰书冤及魏元成。备遭惨毒缘何事，想为登场善用兵。
无题
作者：袁崇焕
朝代：明

记得相逢一笑迎，亲承指教夜谈兵。才兼文武无余子，功到雄奇即罪名。慷慨裂眦须欲动，模糊热血面如生。背人痛极为私祭，洒泪深宵哭失声。
游曹溪参六祖
作者：袁崇焕
朝代：明

虞帝南游时，此地几陵谷。黄梅證道归，此事非变局。即今南华源，已接西天竺。顿门从此开，信衣不必续。在俗已成僧，宁择菜与肉。风幡未足疑，在猎心无逐。何须转法华，自性无不足。我来礼金身，恍惚旧眷属。四十未有期，已失初面目。剑树狎如家，爱河湛且浴。非尽还是非，愈解愈桎梏。骑驴更觅驴，失鹿还梦鹿。无边是苦海，有底非黑狱。我性自贪顽，他尘岂淫酷。以兹烦恼因，电光空仆仆。如控恶毒龙，岂但难把捉。愿师大慈悲，更与同人勖。
秋闱赏月
作者：袁崇焕
朝代：明

战罢文场笔阵收，客途不觉过中秋。月明银汉三千界，歌碎金风十二楼。竹叶喜添豪士志，桂花香插少年头。嫦娥必定知人意，不钥蟾宫任我游。
话别秦六郎
作者：袁崇焕
朝代：明

海鳄波鲸夜不啾，故人谈剑剡溪头。言深夜半犹疑昼，酒冷凉生始觉秋。水国芙蓉低睡月，江湄杨柳软维舟。自怜作赋非王粲，戛玉鸣金有少游。
边中送别
作者：袁崇焕
朝代：明

五载离家别路悠，送君寒浸宝刀头。欲知肺腑同生死，何用安危问去留。策杖只因图雪耻，横戈原不为封侯。故园亲侣如相问，愧我边尘尚未收。
过诃林寺口占
作者：袁崇焕
朝代：明

四十年来过半身，望中祇树隔红尘。如今著足空王地，多了从前学杀人。
人日斋居雪霁
作者：袁帙
朝代：明
体裁：五言律诗

瑞雪逢人日，尧年感物华。水从银汉落，山绕玉关斜。帐殿披晴霭，郊宫閟綵霞。今朝禁城望，无树不飞花。
又
作者：袁帙
朝代：明
体裁：五言绝句

君家沪渎城，城西芦子渡。芦子何苍苍，秋风吹白露。
忆横塘别业
作者：袁帙
朝代：明
体裁：五言律诗

一卧文园病，终朝念故山。敢希宣室召，秪望玉门还。橘想千头足，桑思十亩閒。如何五斗米，犹自滞南蛮。
招鹤
作者：袁帙
朝代：明
体裁：五言律诗

独鹤忽飞去，冥冥沧海东。离哉翻羽翼，幸矣脱樊笼。影忆空庭月，声邻别院风。凌霄自有志，吾岂学支公。
斋宿院署
作者：袁帙
朝代：明
体裁：五言律诗

璧荐崇元日，郊禋戒百工。泰坛云雾里，象辂羽仪中。越席陈阳位，元端处法宫。甘泉徒欲赋，文藻愧扬雄。
杨花
作者：袁帙
朝代：明

点点飘仍聚，盈盈密更稀。轻窥朱幌入，乱绕玉窗飞。雪作漫天舞，春从舌地归。章台无限恨，零落竟谁依。
梦游泰山歌
作者：袁帙
朝代：明
体裁：古风

我闻泰岱五岳之所宗，巍乎高哉拔起摩苍穹。天门日月相避隐，势压九服何其雄。扶桑碣石渺在下，安论凫峄连龟蒙。宵梦凭陵骑六龙，足蹑列缺驱冷风。扪参历井上日观，飘飘直谒元君宫。白榆赤桂夹御道，中有颜如桃花肤莹玉雪，绿发皓齿十五双金童。手持灵诀，授我读蝌蚪，奇字殊难通。凡胎俗骨不可换，觉来相失沧溟东。朝逢海上青鸟使，邀我远游登岱宗。开缄长跪读数过，星文云篆恍与梦寐同。尚平婚嫁未毕累，长卿卧病还书空。何当白日生羽翼，飞上泰岱绝顶第一之高峰。
登匡庐山
作者：袁帙
朝代：明
体裁：七言律诗

岧岧庐岳近天都，万丈丹梯鸟道孤。树里泉声飞瀑布，空中烟雾起香炉。峰形下瞰莲花岭，江势遥吞彭蠡湖。白鹿仙岩何处是，却看五老在虚无。
登镜光阁
作者：袁帙
朝代：明
体裁：五言律诗

绝磴翔云上，飞轩践斗回。旗亭开百市，魏阙枕三台。地接榆关险，山迎桂苑来。登高还望远，秋气使人哀。
秋兴二首
作者：袁帙
朝代：明

金陵自古帝王都，太祖开基孕宝符。王气千年盘日月，山河百二拥荆吴。宫城曲抱秦淮水，寝殿平临玄武湖。寂寞遗弓龙去远，宸游今日自欢娱。仙仗行宫旧内居，花间往往驻鸾舆。徒闻汉帝横汾曲，不见长卿谏猎书。天子射蛟开水殿，奚官牧马遍郊墟。蒹葭苜蓿秋无限，怅望烟云万里余。
秋兴二首·其一
作者：袁帙
朝代：明

金陵自古帝王都，太祖开基孕宝符。王气千年盘日月，山河百二拥荆吴。宫城曲抱秦淮水，寝殿平临玄武湖。寂寞遗弓龙去远，宸游今日自欢娱。
自柳至平乐书所见四首
作者：袁帙
朝代：明

象郡极萧条，宾州颇沃饶。趁虚多丑女，互市半良猺。箬裹槟榔贵，花妆茉莉娇。愬轩叨使者，异俗采风谣。藤峡韩丞绩，昆仑狄帅功。左江仍略定，八寨未全通。舞剑狼家健，弯弧达舍雄。卢苏谁养寇，何事枉姚公。郁白方言似，浔梧瘴气赊。蚺蛇晴挂树，射蜮昼含沙。屋覆湘君竹，山红蜀帝花。《夷坚》收未尽，《博物》待张华。昭平滩险恶，最险是龙头。药弩弦齐彀，铜刀鞘屡抽。红巾翻把隘，白昼竞钩舟。倘得山韩将，狐群岂足忧。
自柳至平乐书所见四首·其一
作者：袁帙
朝代：明

象郡极萧条，宾州颇沃饶。趁虚多丑女，互市半良猺。箬裹槟榔贵，花妆茉莉娇。愬轩叨使者，异俗采风谣。
自柳至平乐书所见四首·其三
作者：袁帙
朝代：明

郁白方言似，浔梧瘴气赊。蚺蛇晴挂树，射蜮昼含沙。屋覆湘君竹，山红蜀帝花。《夷坚》收未尽，《博物》待张华。
自柳至平乐书所见四首·其二
作者：袁帙
朝代：明

藤峡韩丞绩，昆仑狄帅功。左江仍略定，八寨未全通。舞剑狼家健，弯弧达舍雄。卢苏谁养寇，何事枉姚公。
谒柳祠
作者：袁帙
朝代：明
体裁：五言律诗

罗池非昔日，柳庙亦荒颓。秋草重门闭，寒花独树开。文章真命世，今古孰怜才。猿鹤如相诉，松风晚更哀。
送陆子玄游泰岳
作者：袁帙
朝代：明
体裁：古风

有客手佩苍精龙，告我远游登岱宗。岱宗根盘九百里，绝顶上有秦时封。金泥玉笥秘难见，古文奇字谁能辨。日观遥看碣石津，云峰正对蓬莱殿。海中鳌身应天黑，三山涌出神仙宅。贝阙参差结蜃楼，珠宫掩映藏蛟室。君登泰岳观沧海，九州四渎皆安在。堂上遗音想丝竹，壁间经传寻鱼亥。丈夫所志在蓬桑，焉能局促笼中藏。看君一剑行万里，五岳之游自兹始。
送陈少参鲁南之江西
作者：袁帙
朝代：明
体裁：古风

金章荷圣恩，辞出大明门。驿路云千里，都亭酒一尊。康郎城边春水发，滕王阁上悬新月。轻帆直下疾于飞，几日看山遍吴越。扬雄白首荐公车，曾作词臣侍石渠。直道自甘终放弃，高才谁肯借吹嘘。藩参四品官不薄，豫章犹胜长沙恶。簿书钱谷亦何劳，十载功名至方岳。春来彭蠡雁难闻，江草江花杳暮云。南归正及鲈鱼美，直北相思不见君。
金山寺
作者：袁帙
朝代：明
体裁：五言律诗

孤岛龙门迥，飞云鸟道迷。大江流日夜，吴楚混东西。空翠浮莲宇，金银耀玉梯。登临牵别兴，愁绝暮乌啼。
金陵歌
作者：袁帙
朝代：明

夹岸垂杨起画楼，秦淮烟浪接天流。朝朝桂桨来江口，夜夜兰灯集渡头。花发台城苑殿荒，六朝遗事使人伤。翠华想像宸游处，碧草萋萋辇路长。
白水道中
作者：袁年
朝代：明
体裁：古风

驱车上山巅，俯瞰人如蚁。及从涧底行，仰观亦同此。地位有崇卑，所见因乃尔。林端宿鸟鸣，天际浮云起。前村可息肩，澄心会玄旨。
雨宿一云寺
作者：袁年
朝代：明
体裁：古风

蜡屐候新晴，携尊陟西岭。松间聒涛声，树杪挂瀑影。云起日欲晡，雨来山亦暝。径窄怯筇跻，林寒觉衣冷。言投方外居，因尝雨前茗。堂悬灯一粟，门拥墨千顷。鸣禽写幽泉，顿使万虑屏。
饷午石门馆中次壁间某工部韵
作者：袁庆裕
朝代：明
体裁：五言律诗

怪石截虬屯，谁开霄畔门。帆樯渺若驶，鸢鹗傥为阍。老我乘危履，迷魂失故村。清风一披拂，穆尔破幽昏。
中秋对月书怀
作者：袁应文
朝代：明

离家何许日，四见月光圆。时序忽已易，行人还在船。冻凝漕岸没，烟暝戍楼悬。却忆诸儿女，灯前语未阑。
后度关行
作者：袁应文
朝代：明

崒嵂层崖堆雪迹，云拥雄关迷咫尺。寒雨不断随山风，树杪泉声喧霹雳。微臣望关心正勤，不觉危途能困人。入舆坐艰时出步，路虽澝滑无浮尘。仆夫解事相调笑，笑我足下生青云。却忆来时度仙霞，岭头旱热殊堪嗟。今日还从大关度，风景迥异来时路。山川变态可能常，名利驱人各自忙。王阳九折难迥驭，杨朱悲泣为亡羊。前村烟暝方投宿，山寺鸣钟正燃烛。寄语山僧莫笑人，因果已定前生身。
壬辰除夕澄江守
作者：袁应文
朝代：明

守岁他乡已十年，此宵何事不成眠。宦情一笑花灯下，乡绪千条柏叶前。青镜渐增潘氏鬓，壮怀犹系祖生鞭。狂歌独夜凭谁语，怅望关前思惘然。
孤雁失群歌
作者：袁应文
朝代：明

灯火栖迟共几秋，当时意气凌嵩邱。一朝分散成漂梗，我滞南粤君皇州。皇州世路当清夷，拔茅连茹汝其时。长安卿相多年少，联辔青云勿复疑。只今吾年已三十，谈笑风云岂无及。几年霜刃掩清光，逢人耻作穷途泣。一樽酒酌暮江头，群雁高飞一雁留。哀鸣嗥嗥失其侣，众宾对此增离愁。烦君努力佐明主，吾将散发弄扁舟。
度关行
作者：袁应文
朝代：明

长途苦热不肯雨，晨起汗汗已如注。仆夫瘁矣行路难，叠嶂连云拥深树。其言此是仙霞关，闽浙东西渺蔼间。关前鸣锣走父老，问之何事多愁颜。答言大旱当炎暑，手摸禾根热于煮。山前麻豆眼见焦，高町难望收禾黍。官粮私债何所恃，儿饥妻寒难作主。记得去年耕熟时，千疮百孔尚难支。春才挨过正望夏，夏旱如此将安施。县官有命祷龙潭，烈日岂敢辞跻攀。路途使君相借问，说尽民情心亦惭。吁嗟邂逅止山陬，听尔诉说情何由。我来入闽非浪游，受命分念苍生忧。古来大暑比酷吏，安得甘霖一夕至。洒尔田畴皆活足，更洗征途无暑气。珍重父老莫惨悽，圣主中兴方有为。天鉴明德兴大化，肯助旱魃施严威。慰别父老向前路，溪流切切犹似诉。
癸巳七夕寓平夷漫兴
作者：袁应文
朝代：明

几岁他乡逢七夕，他乡何事更他乡。城头雨过新凉早，枕畔蛩声客梦狂。到处征衣愁铁马，谁家思妇倚银床。虚云牛女年年会，看尽明河接晓光。
癸巳生日书怀
作者：袁应文
朝代：明

客子伤春旅鬓飘，况逢生日转无聊。行藏敢信今年是，事业堪嗟去日饶。乡国频年劳远梦，烽烟几处未全消。无端却怪檐前柳，青眼看人只恁骄。
署中寄怀兄弟
作者：袁应文
朝代：明

一别已数载，逢人问起居。更无将去物，惟有寄来书。日蔼棠阴暖，山高雁影疏。莫教三径废，迟我共耕锄。
过大夷滩
作者：袁应文
朝代：明

舟人热汗如雨翻，十日三过大夷滩。有身不为驱王事，孰使奔走于其间。滩流湍急滩石顿，屹上知苦真难下。惊疾舟师戒之哉，远道之人胡为来。过兹险恶途，茫然心悲哀。吁嗟大夷及小夷，吼如猛兽胡为之。安得凿山五千仞，划汝凶顽为坦夷。吾家有溪名温塘，不冲不激且平常。任汝两夷自为险，不用拂枕归吾乡。
送临沅兵备施健所解官归粤西
作者：袁应文
朝代：明

枫落昆池露气清，雁行中断惜孤征。岂缘薏苡能生谤，争睹潢池已寝兵。公道未须嗟白发，人生何处不浮萍。劝君有酒且同醉，行路难时怕独醒。
采石阻风
作者：袁应文
朝代：明

扁舟何太阻，采石自东流。雨雪经旬暗，风涛尽日愁。心飞京国路，梦绕故乡楼。指点骑鲸处，聊为吊古留。
重游飞来寺
作者：袁应文
朝代：明

十年几度飞来寺，今日重登倍爽神。榻倚翠岚僧入定，树悬苍壁鸟窥人。檐间果落虚堂暮，竹底泉香碧涧春。自上半云还自笑，世人何处渡迷津。
题张得中江村书屋
作者：袁廷玉
朝代：明

一江流水绕村长，烟树依微带夕阳。不是季真湖上宅，定应子美瀼西堂。闭门读《易》潮平岸，刻烛吟诗酒满觞。他日东归访幽胜，瑶琴为我奏清商。
九日
作者：袁彤芳
朝代：明
体裁：五言律诗

玉露泣秋草，金风彫晚渠。白衣三径少，黄菊一篱疏。病减登高兴，愁无寄远书。遥知二三子，相向正愁余。
长相思
作者：袁彤芳
朝代：明

风满楼，月满楼，月白风清动客愁。征鸿声且留。灯半篝，香半篝，灯烬香沉残梦悠。归舟天尽头。
文彦可移居和子垂韵
作者：袁徵
朝代：明
体裁：七言律诗

棕鞋桐帽野人装，家具无须载满航。台隐客星垂钓处，山留君子读书堂。宵同巢鹤听松雨，午就溪僧煮蕨香。张北周南邻可卜，结茅终拟僦君旁。
出居庸关
作者：袁忠彻
朝代：明
体裁：古风

居庸之关何壮哉。悬厓峭壁高崔嵬，乃知造化钟神秀，翠削芙蓉天际开。是时銮舆北巡狩，百万貔貅度关口。旌旗翻风晓日寒，千官扈跸森前后。此关自昔能摧车，十步九折羊肠纡。登危历险足踯躅，以手抚膺长叹吁。回首群峰列其下，怪石崭岩如立马。苍虬偃蹇老松盘，银汉砅砰如瀑泻。凛然霜气侵骨毛，五月坚冰犹未消。星辰咫尺疑可摘，耳边灵籁闻嘈嘈。漫传天设分南北，四海当今同辙迹。草木均沾雨露恩，环护皇图永无极。
和实郎中囧竺庵见赠韵
作者：袁忠彻
朝代：明

夕云敛余晖，稍稍归鸟集。清磬林际浮，樵歌峰外急。怀人南斗边，露下银汉湿。瑶草春复生，深山共谁拾。
和寔郎中囧笠庵见赠
作者：袁忠彻
朝代：明
体裁：古风

夕云敛馀晖，稍稍归鸟集。清磬林际浮，樵歌峰外急。怀人南斗边，露下云汉湿。瑶草春复生，深山共谁拾。
题张秋蟾画龙
作者：袁忠彻
朝代：明

张公画龙人不识，笔法远自僧繇得。挂向高堂神鬼惊，恍忽电光飞霹雳。想当渤澥开笔力，元气霖霪浸无极。吐吞雾雨川泽昏，摩荡云雷太阴黑。江翻石转窈莫测，雪涛卷空铜柱仄。洞庭扶桑非尔谁，颠倒沧溟为窟宅。乃知兹图只数尺，坐令万里起古色。何当置我君山湖上之高峰，听此老翁吹铁笛。
题张秋蟾画龙
作者：袁忠彻
朝代：明
体裁：古风

张公画龙人不识，笔法远自僧繇得。挂向高堂神鬼惊，恍曶电光飞霹雳。想当渤海开笔力，元气霖霪浸无极。吐吞雾雨川泽昏，摩荡雷霆太阴黑。江翻石转窈莫测，雪涛卷空铜柱仄。洞庭扶桑非尔谁，颠倒沧溟为窟宅。乃知兹图只数尺，坐令万里起奇色。何当置我君山湖上之高峰，听此老翁吹铁笛。
同年郭太素从广陵携姬人为白下之游赋别
作者：袁懋谦
朝代：明
体裁：七言绝句

白门花月可怜宵，宛转朱栏映画桥。怪得彩云飞不散，玉人新度广陵箫。
拟古二首·其一
作者：袁懋谦
朝代：明
体裁：古风

行者日以行，思者日以思。日月相代谢，荏苒踰岁时。君子在万里，独宿谁与怡。徘徊增感伤，托梦通音徽。音徽不可接，涕泣沾床帷。披衣还起立，东西迷所之。
拟古二首·其二
作者：袁懋谦
朝代：明
体裁：古风

熠熠花间萤，照我庭东厢。高飞不能起，敛羽舒其芒。云是腐草化，耀此玄夜长。逢时被渥泽，朽质自生光。
渡彭蠡
作者：袁懋谦
朝代：明
体裁：七言律诗

鄱湖百丈锁蛟宫，向夕飘飞广莫风。云里匡庐看出没，天边日月挂西东。三江水涨银河接，万里湖回铁瓮通。此地一经龙战后，千年人识帝图雄。
闻雷元亮有庐岳之游赋寄
作者：袁懋谦
朝代：明
体裁：七言律诗

十载匡庐梦白云，望来真气却疑君。山空月冷舒猿啸，洞僻苔深散鹿群。九派江光浮杖底，两孤霞色乱峰纹。陶潜慧远俱寥落，醉并何人倚夕曛。
游峡山
作者：袁敬
朝代：明

削壁芙蓉半插天，西来兰若自何年。岚光袅袅侵珠树，风磴泠泠喷玉泉。梵语忽从空外落，慧灯谁向幻中传。凭虚一笑超尘劫，大药毋劳问葛仙。
回朝即事
作者：袁敬所
朝代：明
体裁：七言绝句

赤阑红映夕阳齐，蹀躞天骐度不嘶。近近报来应锁阁，乘舆又过御桥西。
宿旅舍题壁·其一
作者：袁敬所
朝代：明

布被藜床醉即休，蛙声聒聒屋檐头。惊回一枕瀛洲梦，碧树啼鹃血未收。
青湖春水
作者：袁敬所
朝代：明
体裁：七言律诗

巴蜀春风雪早消，汪洋便觉润衢饶。波分彭蠡湖边绿，浪接钱塘江上潮。鸥鹭忘机閒白昼，鱼龙得志起中宵。几时觅得扁舟去，云满蓬窗月满桡。
题文笔峰
作者：袁敬所
朝代：明
体裁：七言律诗

郁萧台馆五云韬，锦绣山川压巨鳌。一水光摇银汉小，九天星逼玉楼高。鸾分花影栖红药，龙戏珠光照碧桃。踏碎烟霞归去晚，月华寒晒藕丝袍。
题渊明五柳图诗
作者：袁敬所
朝代：明

藜杖芒鞋白布裘，山中甲子自春秋。呼儿点检门前柳，莫遣飞花过石头。
赤壁矶漫兴
作者：袁文伯
朝代：明
体裁：古风

赤壁水落石粼粼，我来石上投竿纶。渭滨之璜那可钓，白鱼吹浪如相徇。衡门豪悰寄泌水，忘饥岂是河中鲤。罢钓浩歌怀美人，美人隔岸拾芳芷。会须散步孤鹤洲，问我何如壬戌秋。我思东风月犹昨，清风江上同悠悠。顾我老非西蜀客，沉沦弗梦长安陌。醉馀枕石蝴蝶飞，觉来仰见东方白。
封门所工成贺云台朱千兵
作者：袁日华
朝代：明

汉室云台将，谁如朱祐功。名家簪组贵，宝匣剑光雄。开府新油幕，参筹旧总戎。衙成非独庆，万户赖帡幪。
秋夜
作者：袁时起
朝代：明
体裁：五言律诗

拔剑雄心在，惊看去日长。碧梧秋欲老，虚阁夜生凉。有泪虫吟砌，无眠月到床。今宵千种虑，都作镜前霜。
屠纬真挽词二首
作者：袁时选
朝代：明

眼前泡影总堪伤，佞佛祈仙亦渺茫。啸馆未残经宿火，夜台先度五更霜。优昙证偈惊秋早，鹤驭传书恨海长。从此英雄俱撒手，寝门一哭泪千行。风流曾遣俗人猜，几掷千金散草莱。幸舍无鱼人欲去，翟门有雀客空来。雨昏黄犊穿荒冢，月冷青娥罢舞台。《玉树》、《柘枝》今谱尽，到头《薤露》为谁哀。
屠纬真挽词二首·其一
作者：袁时选
朝代：明

眼前泡影总堪伤，佞佛祈仙亦渺茫。啸馆未残经宿火，夜台先度五更霜。优昙证偈惊秋早，鹤驭传书恨海长。从此英雄俱撒手，寝门一哭泪千行。
屠纬真挽词二首·其二
作者：袁时选
朝代：明
体裁：七言律诗

风流曾遣俗人猜，几掷千金散草莱。幸舍无鱼人欲去，翟门有雀客空来。雨昏黄犊穿荒冢，月冷青娥罢舞台。《玉树》、《柘枝》今谱尽，到头《薤露》为谁哀。
新兴道中
作者：袁时选
朝代：明
体裁：五言律诗

偪侧新兴路，逶迤傍水隈。万山迎马合，片雨逐人来。村犊骑堪稳，江鸥下不猜。频年牵物役，延眺亦悠哉。
星岩十二咏 其一 石室龙床
作者：袁时选
朝代：明
体裁：古风

萝洞极阴深，石床诡云幔。龙藉以冯陵，气蒸而纷烂。托身虽在小，扬志必腾汉。寄言赏心者，潜蟠安可玩。
星岩十二咏 其七 临壑荷香
作者：袁时选
朝代：明
体裁：古风

风亭出前浦，浦暗花如气。听歌采采应，望水田田蔽。安知坦腹暖，不觉尊为匮。既驩当重陈，无容促归骑。
星岩十二咏 其三 金阙朝旸
作者：袁时选
朝代：明
体裁：古风

霄岭失其峻，灵仙乃有托。曰余事攀跻，谒帝升虚阁。鸡鸣起下视，朱光彻大壑。一拂扶桑梢，天窗对如灼。
星岩十二咏 其九 泛斗仙查
作者：袁时选
朝代：明
体裁：古风

结多山水缘，复兹休沐暇。行行出郭来，中流楫尚假。宁希上汉查，牛渚吾方且。情用良何如，于焉遂潇洒。
星岩十二咏 其二 沥湖渔棹
作者：袁时选
朝代：明
体裁：古风

轻桡溯沿洄，断续歌声起。朝穷桂水源，夜宿星岩底。志若不在鱼，钓亦不设饵。曰子何为哉，所乐在山水。
星岩十二咏 其五 星亭拥翠
作者：袁时选
朝代：明
体裁：古风

远寄托閒楹，云山周紫逻。神秀望已同，华星忽如堕。荡胸际湖广，高情飞鸟过。当檐峭壁藓，何人更题破。
星岩十二咏 其八 芳塘鱼跃
作者：袁时选
朝代：明
体裁：古风

有美临清漪，观鱼何当快。稍依绿藻根，复戏青萍外。任公钓岂无，蒙吏乐乃大。但恨羽翼迟，扶摇尚相待。
星岩十二咏 其六 霞岛飞琼
作者：袁时选
朝代：明
体裁：古风

峥嵘洞虚启，下属修篁净。淙淙石溜浅，峰际霞孤映。迹迩心则远，情至觞堪命。日暮听归樵，妨余践苔兴。
星岩十二咏 其十 阆岩夕照
作者：袁时选
朝代：明
体裁：古风

周览肆岖嵚，既晨且复暮。赪霞灼丹荑，反照穷幽处。林茂多纷喧，竹影递交互。眷然发馀情，重以閒余步。
星岩十二咏 其十一 杯峰浮玉
作者：袁时选
朝代：明
体裁：古风

舍筏浮丘步，屧迹苔上少。中坐瞰崇邃，云霞出未了。安知巨鳌戴，且曰君山小。愿言复相寻，乐故亲鱼鸟。
星岩十二咏 其十二 天柱流虹
作者：袁时选
朝代：明
体裁：古风

穷险不知疲，放神复凌峻。唯兹天柱标，去天极相近。搔首咏宣城，吹笙招子晋。容与以徘徊，虹蜿而气奋。
星岩十二咏 其四 宝陀夜月
作者：袁时选
朝代：明
体裁：古风

云房肃夜阴，山月吐秋艳。入林珠树乱，布地金华闪。众星且不明，啼狖宁久觇。旷望飒生寒，尘襟薄当敛。
电白即事
作者：袁时选
朝代：明
体裁：五言律诗

经行神电路，客剑正萧萧。海气晴飞雨，沙田低受潮。种榕成野盖，编竹补残桥。向晚还多阻，悲风起泬寥。
行李
作者：袁时选
朝代：明
体裁：七言律诗

行李萧萧几问津，风尘博得鬓华新。离枝图好将贻客，椰子瓢轻不累人。马力渐疲羞款段，车轮入爨识劳薪。白云暂喜瞻亲舍，又拥貂裘北向秦。
咏陶潜
作者：袁昊
朝代：明

长赋归来日，黄花天气清。兴浓诗句爽，心静梦魂轻。富贵功名外，溪山杖履行。北窗高卧处，风月有谁争。
喜熊子直过访
作者：袁昊
朝代：明

犬吠呼童启筚门，故人经过叙寒温。仪容自是流年改，心性依然旧日存。菽水传杯聊叙阔，草毡连枕共盘桓。明朝且莫言归去，鱼有方塘菜有园。
九日山居
作者：袁昌祚
朝代：明

万事惊心两鬓非，先秋人与雁南归。閒看草际锄黄独，静倚松阴住翠微。身老玉关愁击柝，时危金殿望垂衣。更堪潦倒逢佳节，樽酒篱花赏暂违。
九日登黄岭
作者：袁昌祚
朝代：明

九日宾朋笑举杯，百年怀抱此登台。庭皋木叶萧萧下，水国芙蓉冉冉开。南土近悬戎马急，北书遥忆雁鸿来。凭高共有乘槎兴，万里风云取次催。
六祖
作者：袁昌祚
朝代：明

作务初随俗，闻经已出家。慧根超北秀，香气指南华。法演双林树，传开五叶花。朅来凝睇久，不独恋云霞。灵骨千年在，禅心一物无。僧来勤洒扫，客到静传呼。古殿灯光续，层林塔影孤。祇缘观自性，闻者得醍醐。
六祖·其一
作者：袁昌祚
朝代：明

作务初随俗，闻经已出家。慧根超北秀，香气指南华。法演双林树，传开五叶花。朅来凝睇久，不独恋云霞。
六祖·其二
作者：袁昌祚
朝代：明

灵骨千年在，禅心一物无。僧来勤洒扫，客到静传呼。古殿灯光续，层林塔影孤。祇缘观自性，闻者得醍醐。
厓山吊古
作者：袁昌祚
朝代：明

山河零落海为池，祀夏原图一旅支。岛上不归齐壮士，天涯犹索赵孤儿。藤萝影挂深宫梦，鹦鹉魂涵逝水悲。千载腥风忠义恨，补天端仗圣明时。
去妇辞
作者：袁昌祚
朝代：明

东邻新去妇，揽镜不成欢。岂不事婉娈，为妇良独难。出门莫频顾，归即来时路。但得新人貌如花，织锦裁成五色霞，夜长飞梦来君家。
君华以诗见怀用韵答之
作者：袁昌祚
朝代：明

闻道云霄有少微，北山丛桂尚堪依。风萧短发吴钩在，树暝中流越榜飞。旅病交游疏雁札，醉吟天地付牛衣。怜君最是连城价，白璧无媒且自归。
夔门怀古
作者：袁昌祚
朝代：明

孤城日落暮猿哀，历磴疑从北斗来。滟滪水深江岸断，高唐云尽峡门开。偏雄未数公孙业，百战犹怜蜀相才。更欲携诗问花鸟，西瀼烟树半荒苔。
小金山
作者：袁昌祚
朝代：明

郁水四涵金翡翠，灵洲高插玉芙蓉。霜烟客路悲秋籁，风雨禅林急暮钟。高阁佛灯冥岭树，前村渔火乱江枫。凭轩我欲乘仙鹤，飞上金鳌第一峰。万里风烟开宝殿，九秋仙客扣禅关。僧移水镜光中影，人在蓬莱海上山。丹灶暝深棋韵碎，石台花落鸟声閒。三生坐久江天晚，嘹亮孤鸿度远湾。
小金山·其一
作者：袁昌祚
朝代：明

郁水四涵金翡翠，灵洲高插玉芙蓉。霜烟客路悲秋籁，风雨禅林急暮钟。高阁佛灯冥岭树，前村渔火乱江枫。凭轩我欲乘仙鹤，飞上金鳌第一峰。
小金山·其二
作者：袁昌祚
朝代：明

万里风烟开宝殿，九秋仙客扣禅关。僧移水镜光中影，人在蓬莱海上山。丹灶暝深棋韵碎，石台花落鸟声閒。三生坐久江天晚，嘹亮孤鸿度远湾。
惜花
作者：袁昌祚
朝代：明

密雨疏枝各自开，为谁攀折鸟衔来。东风莫更吹狼藉，留取馀阴护绿苔。
挽葛巽川尚书
作者：袁昌祚
朝代：明

句漏丹砂久渺漫，春风黯淡黛云残。三朝不改羔羊节，八座还高獬豸冠。松桂山中秋共老，星辰天上晚来寒。凋零黄发谁堪问，燕市临流泪欲乾。
晓窗歌
作者：袁昌祚
朝代：明

参横斗转玉绳低，月落曙出金鸡啼。铜虬咽水漏初歇，宝马趋朝客未归。何人独向碧窗里，灯火荧荧照文字。百年踪迹混沙鸥，万古功名看骥子。骥子权奇丰骨清，玉壶炯炯凝寒冰。电足会应逢乐伯，霜毫犹未识秦青。云霄万里期高步，肯把年华镜中度。缃编芸阁细探论，岁月不妨长闭户。夜凉秋露透窗纱，棂外疏星映晓霞。绣帐文衾堆翡翠，谯楼画角落梅花。此时夜气神初定，此时稽古心犹劲。辘轳金井寂无声，俯仰乾坤同一静。砌草萤飞暗复明，神机不动道心凝。渊源直接千年秘，功业宁亏九仞成。君不见古周公施四事，心思直与帝王通，辗转不忘终夜起。又不见昔卫武志励精，九十年馀鬓已星，庭除洒扫犹夙兴。圣贤相传贵无逸，天道流行均宥密。谁云行过八砖花，谁云睡足三竿日。希贤希圣属吾儒，立志还须与俗殊。用之结绶登玉除，夙夜匪懈熙唐虞。不用濯缨沧浪隅，孜孜为善功益劬。安能北窗日高卧，疏散无成愧丈夫。
游南华寺
作者：袁昌祚
朝代：明

溪山佳宝林，初冬煦晴旭。僧房夭蟜入，佛殿棱层属。言携方逸士，览胜纾清瞩。遥望芙蓉峰，美人隔江曲。忽闻伯仲至，紫嶂嘶骅騄。神情洵超旷，文采何纷缛。惠我荼栗芳，举杯引醽醁。翘然命巾舄，蹑磴云霞触。听泉豁幽抱，付法思玄躅。本来自空寂，妙有原具足。障言日以竞，真谛谁能续。与君且留连，晚就诸天宿。
王昭君二首
作者：袁昌祚
朝代：明

马首琵琶彊自随，娇歌还自泪双垂。霜风若飒蛾眉泪，塞上和戎更觅谁。当年侥倖白登围，毡帐深愁美女归。此日阏氏谁解妒，为传公主下鸾帏。
王昭君二首·其一
作者：袁昌祚
朝代：明

马首琵琶彊自随，娇歌还自泪双垂。霜风若飒蛾眉泪，塞上和戎更觅谁。
王昭君二首·其二
作者：袁昌祚
朝代：明

当年侥倖白登围，毡帐深愁美女归。此日阏氏谁解妒，为传公主下鸾帏。
秋夜与祀山陵
作者：袁昌祚
朝代：明

寝殿清香雾不分，月移松桂翠氤氲。三秋尚食中貂使，五夜传呼细柳军。天作千峰横马鬣，云蒸九地结龙文。词臣想像遗弓处，凤吹飘飘隔紫氛。
自濛�趋南华寺
作者：袁昌祚
朝代：明
体裁：五言律诗

为爱曹溪胜，邮亭晚泊船。行随僧锡入，坐想佛衣传。树色深围寺，山腰细引泉。眺游情不厌，翻欲息尘缘。
赠陈冲玄文学番庠考绩
作者：袁昌祚
朝代：明

熙时嘉乐育，振铎向禺山。地接枌榆近，心随燕雀閒。盘餐寒楚蓿，词藻重秦关。报最三春入，鸣珂帝里还。
过乌蛮伏波庙
作者：袁昌祚
朝代：明

中兴诸将应星辰，勋业元堪绘老臣。一以青宫归窈窕，遂令黄阁罢麒麟。茅分岭外关河定，米聚楹前洞壑真。不为轻身餐薏苡，何能矍铄任风尘。
送中翰梁云岳奉使金陵
作者：袁昌祚
朝代：明

蓟门樽酒藉芳皋，把袂休惊客思劳。绿鬓主恩鹓鹭羽，青春使节凤凰毛。花台柳树侵城阙，瓜步江声入海涛。知汝星轺吟眺后，独看池草梦仙曹。
送程汉阳还徽州
作者：袁昌祚
朝代：明

铃阁春生汉水波，扁舟其奈五湖何。匡时幸有青云贵，作郡宁堪白发多。尊酒旧寻陶令菊，箧衣新制楚臣荷。浮生毕竟何时定，羡汝冥鸿出网罗。
送许太史册封益府
作者：袁昌祚
朝代：明

凤池初掞紫泥香，使者衔书出建章。楚服山河雄上镇，汉恩茅土半诸王。星轺晓过丹霞洞，莲炬宵违白玉堂。自是銮坡需燕对，未誇词赋重游梁。
郧阳舟中
作者：袁昌祚
朝代：明

客情芳草共漫漫，汉水郧山倚棹看。滩乱雷声喧白昼，林蒸雨色阁馀寒。悬崖草屋编氓少，落日烽台候戍残。萍迹独怜何日定，白云长自恋渔竿。
铜雀妓
作者：袁昌祚
朝代：明

层台在漳河，遥望蓬莱阙。君王相往来，靓妆待明月。月出耿夜光，轻风飏流黄。便逐浮云起，何能梦高唐。昨日邺城隅，游冶者谁子。金镮双凤凰，欲买朱丝履。履卖未足珍，寄言遗所亲。青楼若生女，莫作漳台人。
题罗浮春色图
作者：袁昌祚
朝代：明

胜景堪携赠，朱明四百峰。蕙烟依砌碧，花雨落溪红。舄去惊飞燕，岩虚忆卧龙。梅花清入梦，飞绕五湖东。
鼓镇龙潭峡新涨
作者：袁昌祚
朝代：明

地蓄新行潦，天开小洞庭。吞潮微漾白，触岸远摇青。枕簟渔歌入，林峦客舫经。不妨孤浦没，胜趣逼沧溟。
龙潭峡许公岩
作者：袁昌祚
朝代：明

北斗星初结，南天势不孤。苍藤连地覆，高树并云扶。蹑径双麋引，攀巢独鹘呼。旧游心自恋，梦里识精庐。
同陆明府过阳山访漳河岳山人
作者：袁昭旸
朝代：明
体裁：古风

汎舟入西山，炎景照南陆。梅霖歇崇冈，积润含林麓。挈徒过脩坂，访友臻空谷。川薄阳已微，烟霏忽丛竹。石窦注清冷，云萝覆岩屋。庖人馈鲜鲤，童子进鼎餗。翰墨情所投，令人发深穆。兹会难再洽，艮趾兰堂宿。
同陆明府过阳山访漳河岳山人
作者：袁昭旸
朝代：明

泛舟入西山，炎景照南陆。梅霖歇崇冈，积润含林麓。挈徒过修坂，访友臻空谷。川薄阳已微，烟霏忽丛竹。石窦注清冷，云萝覆岩屋。庖人馈鲜鲤，童子进鼎泬。翰墨情所投，令人发深穆。兹会难再洽，艮趾兰堂宿。
咏阳山草堂竹赠漳河岳山人
作者：袁昭旸
朝代：明

草堂正倚阳山曲，袅袅琅玕涧水浔。风坞箨辞同藓碧，云林梢长接空阴。雨晴帘卷秋如许，日午开尊暑不侵。过客留连盘石坐，求羊应许更攀寻。
寄友客北都
作者：袁昭旸
朝代：明

高卧沧洲惊岁晚，幽栖白画自闲情。山中麋鹿逢人惯，树底鸥凫戏浪轻。修竹苍苍风阁倚，浮云片片野堂明。故人冀北伤千里，忽听关河朔雁声。
入慧庆寺
作者：袁景休
朝代：明
体裁：五言绝句

新秋入古寺，凉气何清越。树杪夕阳微，山蝉鸣不歇。
兼送沈嘉则游中原兼访戚将军
作者：袁景休
朝代：明

中原此去欲如何，把酒闻君慷慨歌。道上霜寒逢白雁，马前木落见黄河。五陵烟雨秋难尽，三辅风云气尚多。记得少年曾学剑，壮心犹自忆廉颇。
春日过南城
作者：袁景休
朝代：明
体裁：五言绝句

黄鸟当三月，城南景正繁。桃花千万树，不异武陵源。
自江村望虎丘
作者：袁景休
朝代：明
体裁：五言绝句

兹山奇且丽，回与江村合。幽人去复来，斜阳在孤塔。
绝命词
作者：袁杞山
朝代：明
体裁：古风

北风萧萧秋水绿，木落松陵野老哭。周武岂不仁，乃耻食其粟。生无益于时，九死又奚赎。吾将从彭咸，宁葬江鱼腹。
旅怀
作者：袁永伸
朝代：明

岩楸落尽雁来稀，旅邸琴书锁翠微。秋色夜随明月入，乡心时伴白云飞。袁安嶂里惟耽酒，王粲楼前未拂衣。南粤楼台何处是，牡丹亭上暂忘机。
渔家乐
作者：袁永伸
朝代：明

飘泊江天不系舟，断桥红雨涨春流。酒醒斜月沧浪外，笑倚东风看白鸥。
秋夜宿堠马驿寄舍弟涣
作者：袁淮
朝代：明
体裁：五言律诗

月骑停沙浦，风林出驿楼。青灯万里客，玉露九霄秋。失路添星鬓，还家滞驿舟。未成春草梦，徒有越乡愁。
九日望天目
作者：袁炜
朝代：明
体裁：五言律诗

访胜来天目，秋高桂子芬。落霞追去雁，古木挂斜曛。谩有东山兴，宁从康乐群。山灵应笑我，六载始相闻。
冬夜院中斋宿
作者：袁炜
朝代：明

玉堂清接禁城阴，庭树萧萧夜气森。院静风回霜柝近，檐虚星映雪阶深。窗含残烛摇空影，鸟警寒枝杂众音。咫尺天南云缥缈，瑶坛应候翠华临。
冬日过朝天宫
作者：袁炜
朝代：明

萧瑟严宫万木稀，下方炉定冻烟微。风将云磬随行佩，松漏冰花著羽衣。北市无喧知地迥，西山渐染觉春归。老年数欲寻玄理，不但朝仪叩此扉。
初夏宴崔太常道院
作者：袁炜
朝代：明
体裁：五言律诗

出郭寻玄圃，黄鹂怀好音。瑶坛群木秀，清磬碧云深。绿酒倾燕市，微风动越吟。归来蹋明月，万户漏沈沈。
斋醮对联
作者：袁炜
朝代：明
体裁：联

洛水元龟初献瑞，阴数九，阳数九，九九八十一数，数通乎道，道合元始天尊，一诚有感；岐山丹凤两呈祥，雄声六，雌声六，六六三十六声，声闻于天，天生嘉靖皇帝，万寿无疆。
刘秉忠墓
作者：袁珙
朝代：明
体裁：七言绝句

桥南桥北数家村，水绕山回到墓门。此日英灵何处在，独留华表对黄昏。
国子监彝伦堂前石晷诗
作者：袁珙
朝代：明
体裁：古风

流沙迢迢隔溟渤，不取昆吾铸奇物。杏坛花开春昼迟，帝遣良工琢山骨。圆如满璧巨如轮，三尺瑶台高捧云。子午南北已定位，度数安用罗星辰。六堂深沉更漏早，旭日扶桑照林杪。一丝影射白玉盘，万井钟声报清晓。先生盛服坐皋比，犹记花砖催直时。寅宾出纳著二典，赤心只许羲和知。爰则晨昏造小子，寸阴自惜勤终始。期在涓埃答主恩，大明教化同一晷。
长相思
作者：袁珙
朝代：明
体裁：乐府曲辞

有美人兮天一方，丹霞为织云锦裳。盘龙舞凤交鸳鸯，昔年饮我琼瑶浆。赠我白玉双明珰，欲往从之楚山长。安得羽翼同翱翔，望望不见令我伤。仰天悲歌涕浪浪，明月在户光满堂。牵牛织女遥相当，长相思，愁未央。
客中重阳后二日
作者：袁珽
朝代：明

寂寂残灯对小窗，万家砧杵剩凄凉。病侵短鬓惊寒早，梦入深秋觉夜长。雁影乍过催落日，客衣未授过重阳。松溪两载淹陶令，空负东篱菊又香。
白菊
作者：袁珽
朝代：明

一种芳姿迥出尘，琼瑶为骨玉为神。细看篱下衔杯客，疑是窗前映雪人。冷艳每从梅共色，淡妆长与月为邻。几回晓向疏帘看，认作何郎恐未真。
过真州谒文丞相祠
作者：袁珽
朝代：明

丞相祠堂枫叶疏，登临怀古重踟蹰。痛心舟楫淹南海，触目山河尽故墟。白璧可怜遗道路，黄冠岂是侣樵渔。胡尘竟逐狂风散，仰睹仪容恨已舒。
仙塔奇踪
作者：袁用雨
朝代：明

缥缈云峰塔影前，尚留遗址寄山巅。客摩碧汉逢初地，人拟青霄扑□烟。始信数椽堪品胜，果然半偈足参禅。仙踪即此传真诀，泉外何人解悟玄。
南楼晚眺
作者：袁用雨
朝代：明

芙蓉清削对秋泉，渺渺城楼片月悬。人在窗中描辋水，天从槛外落蛮烟。数枰对客閒观局，一路听莺韵入弦。百尺元龙新气象，连平文物焕南天。
云深飞瀑
作者：袁登道
朝代：明

灵源清寂碧林氛，谁把琼箫弄白云。明月满天风露冷，九霄飞下凤凰群。
古意
作者：袁登道
朝代：明

春意照罗帏，林花发明彩。为寄远征人，流光不相待。南国有佳人，华姿皎如雪。掩袖扬素波，含情对明月。莲实何离离，花开日莫时。颜色要君赏，此心君讵知。依依杨柳枝，青青可怜色。欲折不胜情，长条意何极。坠叶断秋蓬，年华落镜中。自惭明月影，罗帐不禁风。飞飞云中鸟，湛湛清波鱼。飞潜各异趣，会合当何时。蝉啼绿窗夕，雁诉秋风寒。门前盼行迹，惆怅山上山。明月沈大海，落花离故枝。愁见东流水，汤汤无复期。
古意·其一
作者：袁登道
朝代：明

春意照罗帏，林花发明彩。为寄远征人，流光不相待。
古意·其七
作者：袁登道
朝代：明

蝉啼绿窗夕，雁诉秋风寒。门前盼行迹，惆怅山上山。
古意·其三
作者：袁登道
朝代：明

莲实何离离，花开日莫时。颜色要君赏，此心君讵知。
古意·其二
作者：袁登道
朝代：明

南国有佳人，华姿皎如雪。掩袖扬素波，含情对明月。
古意·其五
作者：袁登道
朝代：明

坠叶断秋蓬，年华落镜中。自惭明月影，罗帐不禁风。
古意·其八
作者：袁登道
朝代：明

明月沈大海，落花离故枝。愁见东流水，汤汤无复期。
古意·其六
作者：袁登道
朝代：明

飞飞云中鸟，湛湛清波鱼。飞潜各异趣，会合当何时。
古意·其四
作者：袁登道
朝代：明

依依杨柳枝，青青可怜色。欲折不胜情，长条意何极。
塞下曲
作者：袁登道
朝代：明

大风扬尘沙，志士期饮血。晓战渡黄河，前旌卷霜雪。将军出金微，夜战交河北。一举夺龙城，承恩乃朝食。
塞下曲·其一
作者：袁登道
朝代：明

大风扬尘沙，志士期饮血。晓战渡黄河，前旌卷霜雪。
塞下曲·其二
作者：袁登道
朝代：明

将军出金微，夜战交河北。一举夺龙城，承恩乃朝食。
山光云影图
作者：袁登道
朝代：明

林壑苍茫宿雾浓，冥濛烟雨翠连空。岂知造化难收拾，却入幽人楮素中。
幽兴
作者：袁登道
朝代：明

初日耀阳林，潭景倚春树。时聆众壑声，不知夜来雨。微雨从东来，枝上遍潇洒。用尽东风力，还逐东风嫁。佳期复何在，策杖春山阿。林中有幽事，酌酒还自可。太虚恒寂然，众类纷以作。中有蓬栖人，游心在玄漠。仙人骑白鹿，夜卧南山云。举手揽月华，步虚声不闻。青鸟何时来，衔书过东海。报道瑶草春，三花日堪采。玉露飞松门，秋空桂花发。林深寂无人，一犬吠山月。幽人隐翠微，不知日云暮。手燃金光草，笑指瀛洲路。白云净空山，朗月照寒水。群动尽无言，如如印元旨。山翁蓺长松，却入云深处。岁月几何时，虬枝作风雨。和舒运双轮，界破红尘路。杳杳长征人，劳劳谁与悟。皎日丽春华，繁霜泣秋草。谁知寒松树，独向云中老。我欲将飞龙，遐举陵八荒。超忽尘宇外，俯仰复高翔。
幽兴·其一
作者：袁登道
朝代：明

初日耀阳林，潭景倚春树。时聆众壑声，不知夜来雨。
幽兴·其七
作者：袁登道
朝代：明

玉露飞松门，秋空桂花发。林深寂无人，一犬吠山月。
幽兴·其三
作者：袁登道
朝代：明

佳期复何在，策杖春山阿。林中有幽事，酌酒还自可。
幽兴·其九
作者：袁登道
朝代：明

白云净空山，朗月照寒水。群动尽无言，如如印元旨。
幽兴·其二
作者：袁登道
朝代：明

微雨从东来，枝上遍潇洒。用尽东风力，还逐东风嫁。
幽兴·其五
作者：袁登道
朝代：明

仙人骑白鹿，夜卧南山云。举手揽月华，步虚声不闻。
幽兴·其八
作者：袁登道
朝代：明

幽人隐翠微，不知日云暮。手燃金光草，笑指瀛洲路。
幽兴·其六
作者：袁登道
朝代：明

青鸟何时来，衔书过东海。报道瑶草春，三花日堪采。
幽兴·其十
作者：袁登道
朝代：明

山翁蓺长松，却入云深处。岁月几何时，虬枝作风雨。
幽兴·其十一
作者：袁登道
朝代：明

和舒运双轮，界破红尘路。杳杳长征人，劳劳谁与悟。
幽兴·其十三
作者：袁登道
朝代：明

我欲将飞龙，遐举陵八荒。超忽尘宇外，俯仰复高翔。
幽兴·其十二
作者：袁登道
朝代：明
体裁：诗

皎日丽春华，繁霜泣秋草。谁知寒松树，独向云中老。
幽兴·其四
作者：袁登道
朝代：明

太虚恒寂然，众类纷以作。中有蓬栖人，游心在玄漠。
春思
作者：袁登道
朝代：明

悲心悬夜月，思泪掩罗巾。惭愧堂前燕，双栖故似人。孤雁断边城，深闺空复情。愁心似春草，抽尽死还生。
春思·其一
作者：袁登道
朝代：明

悲心悬夜月，思泪掩罗巾。惭愧堂前燕，双栖故似人。
春思·其二
作者：袁登道
朝代：明

孤雁断边城，深闺空复情。愁心似春草，抽尽死还生。
烟水云林图
作者：袁登道
朝代：明

淡烟和雨大微茫，造化由来点缀工。似与幽人安笔格，好将消息问鸿蒙。
题山水图
作者：袁登道
朝代：明

苍茫元气浩无垠，似雨如烟各未分。却是幽人亲领略，石田笔管自耕耘。
题笔底烟霞图
作者：袁登道
朝代：明

苍茫元气自无穷，万叠云山一抹中。欲识烟霞真骨格，好将消息问鸿蒙。
款歌序
作者：袁皓
朝代：明

秋水芙蓉面面开，锦云低护小蓬莱。夜深莫把珠帘下，恐有青鸾月底来。玉人花下按凉州，白雁低飞个个秋。弹撒骊珠三万斛，当筵博得锦缠头。
款歌序·其一
作者：袁皓
朝代：明

秋水芙蓉面面开，锦云低护小蓬莱。夜深莫把珠帘下，恐有青鸾月底来。
款歌序·其二
作者：袁皓
朝代：明

玉人花下按凉州，白雁低飞个个秋。弹撒骊珠三万斛，当筵博得锦缠头。
石门歌
作者：袁素亮
朝代：明
体裁：古风

远长老，九点沧浪迹如扫。蛟龙夜扈精魄长，莲花落尽生秋草。匡先生，万道白波江水清，三百里外吴楚平。吴枫楚云出苍紫，影落千峰万峰里。朱电朝开白玉棺，平携两袖游吴市。邹生逢我白门时，鼓掌雄谈劈心蕊。是时垂髻年十三，自谓平生已奇矣。石庐更有奇于此，要取此山作窗几。遣余为作石门歌，不见石门将奈何。嗟乎奇人千载无足迹，秦碑禹字空摩娑。岭上耆儒坚两耳，岩头石佛凝霜坡。处士遗书冷白凤，仙人买地埋金鹅。洞口新封不得入，伥鬼遥攀洞空泣。空江五月石林风，一天蛇虺红霞湿。雪里藏书六千卷，天寒不独披蓑笠。手把八空峰顶游，且学仙人坐嘘吸。昔人仙藤巧伏魔，芙蓉无主骑青螺。我今为作石门歌，不见石门将奈何。
读谢皋羽西台恸哭记
作者：袁继咸
朝代：明
体裁：古风

南方有朱鸟，飞中虞人弦。饲以金精粒，对之不下咽。粒味岂不旨，不如南土泉。黄冠志弗遂，碧血流溅溅。有客感意气，恸哭西台颠。击碎铁如意，悲响震严川。归舟不成寐，髣髴语灯前。嗟彼积翁罗，我非雀与鸢。梦炎何足刺，知已殊未然。周粟不可茹，箕畴曾未传。生死良非苟，忠孝各自全。谢子幽明契，聊以秘怀宣。言罢倏不见，月明高在天。
寄临贺诸友
作者：袁臂
朝代：明

各天栖息一枝安，险巇关河会面难。别后光阴忙里过，旧时笑语梦中欢。云行巫峡三湘阔，雁到苍梧八桂寒。千里故人能命驾，罗浮山顶月同看。
德州中秋同姑苏徐觉予西湖张克壮对月
作者：袁臂
朝代：明

酒伴他乡亦未稀，开樽得月共相依。程途过半方知远，秋色平分倍觉辉。醉里顿忘身是客，醒来惟有露沾衣。独嫌夜静南枝鹊，不逐游人向北飞。
村居春日
作者：袁臂
朝代：明

青山白水寄閒身，一度花开一度春。荏苒时光残短鬓，寻常酒债略东邻。看篁后苑禽声巧，把钓前溪月色新。梓里近来伤世故，惟予高卧不知晨。
登高
作者：袁臂
朝代：明

纵步凌高巘，招携酒伴同。偷閒谁学少，烂醉为成翁。山骨逢秋瘦，松鳞映日红。狂吟复长啸，帽落不知风。
秋日送熙儒兄还邕州
作者：袁臂
朝代：明

笑傲烟霞不记年，壮游逸兴两翩翩。来经勾漏丹砂灶，归泛浮槎碧汉川。桂岭花香鸰路远，郁江云淡雁书传。旁人若问扬雄事，为道玄之老又玄。
梅花落
作者：袁表
朝代：明

妆楼夕掩扉，独坐望春归。忽见梅花落，犹疑陇云飞。因风点瑶瑟，乱月影罗帏。欲折南枝寄，边庭驿使稀。
流河步月
作者：袁表
朝代：明

明月照河洲，露气闻芳草。幽村二三家，农事春方好。
湘妃怨
作者：袁表
朝代：明

烟波杳何之，汀洲郁寒翠。一江春水生，是妾相思泪。
移居岘山精舍
作者：袁表
朝代：明
体裁：古风

山寺閟精庐，移居性所适。宁知宾客稀，渐与城市隔。冈峦何秀美，苍翠还日夕。夏木密以阴，幽鸟来几席。开窗见渔舟，湖水清且碧。焚香日晏坐，遣兴在篇籍。余本迂散人，禅林亦静僻。兹焉遂吾好，已矣思屏迹。
题卢师陈所居五坞山房
作者：袁表
朝代：明
体裁：古风

吴邦表灵隩，山水蕴清嘉。缅惟南横胜，玄邃诚难誇。飞泉悬白云，叠巘栖赪霞。连冈尽丛竹，密坞多桃花。信美可以居，僻性思移家。君家南横侧，搜讨穷幽遐。俯临北麓峻，曲抱南湖斜。丹房閟芝术，列墅罗桑麻。既寡徵税忧，兼无城市哗。兹乐宁外奖，圭组亦何加。
题渔梁客舍
作者：袁表
朝代：明

渔梁渡头新雨歇，大竿岭外飞云没。迟回不见故乡人，却见云间故乡月。
丙子仲秋过富春山
作者：袁衷
朝代：明

桐江名胜偶登临，建节东行播德音。高树鸣蝉红日晓，乱山啼鸟白云深。乡关迢递思亲念，客路驰驱报国心。薄暮不堪羁意切，倚篷频作短长吟。
九月十六夜宿漳浦云霄驿纪怀
作者：袁衷
朝代：明

亲舍南天万里遥，客程今夜宿云霄。霜林残叶空零落，孤馆寒灯漫寂寥。听雁欲题红锦字，闻鸡还忆紫宸朝。明朝匹马潮阳道，吟过韩江十二桥。
会同寅赏莲花分韵得通字
作者：袁衷
朝代：明

灵根来从太华峰，阿谁移入盆池中。曲栏低护冯夷宫，碧波恍与银潢通。祝融秉令花正红，景象清胜濂溪同。昼长淡淡来香风，高堂静坐心神融。蒋君设宴邀群公，衣冠腾集人中雄。琼浆满引醉碧筒，分题赋咏兴无穷。况今九五飞真龙，同寅佐理期协恭。边鄙无虞百谷丰，坐令四海歌时雍，对花宴赏常相从。
出使德州承公送至东廓草亭饮饯
作者：袁衷
朝代：明

晓辞枫陛出瑶京，冠盖如云驻草亭。自爱玉堂多故旧，远劳金马到郊坰。行厨只管传新酒，太史无烦奏德星。明日锦帆湾渚上，都门回首柳条青。
犀泉
作者：袁衷
朝代：明
体裁：七言律诗

棱棱石窍附岩隈，造化何年巧凿开。一脉灵湫消复长，半泓神液去还来。盈虚气类旋潮信，呼吸声如动地雷。坐倚云根毛骨竦，彷疑飞步至蓬莱。
芦汀双雁图为增江黎先生题
作者：袁衷
朝代：明

黄芦潇潇秋水寒，平芜绿断沙痕乾。衡阳不为回峰止，分行并立江之干。空苍万里云烟杳，溪凫野鹜知音少。杜老从来号鴐鹅，尚书亦复称阳鸟。北岳焚香信有神，上虞拔草何慇勤。边庭旧带帛书至，山舍昔逢贤主人。来夐奚异乌衣燕，温泉雪渚经游遍。候时于礼我曾通，宾墀载贽长相见。
谢张朝用送沙梨
作者：袁衷
朝代：明

黄图张公有佳实，大谷离离赤如日。含消何用汉园苏，海内一株世稀得。摘来寄我一百枚，悚然受之畅胸臆。燕寝凝香清坐馀，剖试细啖甜如蜜。席珍信是百果宗，宁数可交崧舫栗。梁侯稀柿誇罕论，安期瓜枣称神物。我今获此胜道游，浪道南方有三尺。长歌寄谢情无穷，何日洛亭纪君德。
辛未季秋奉使出居庸关用杜工部晓发公安韵
作者：袁衷
朝代：明

山城月冷鸡声早，石磴霜寒马度迟。残戍凄凉兵战后，上林迢递雁来时。三边去路无穷尽，万里归心未有期。望断飞云亲舍外，寥寥孤剑欲何之。
过南雄拜希孟兄墓
作者：袁衷
朝代：明

异乡斜日哭兄时，肠断英魂不可追。庾岭天寒鸿雁少，江风地冷鹡鸰悲。云横故国家千里，泪滴重泉酒一卮。客里独怜同气苦，孤坟忍见草离离。
过山海关
作者：袁衷
朝代：明

远承恩命出金台，玉塞关门次第开。白马素谈前日事，青牛紫气几时来。弃繻独羡终军志，怀古深惭杜老才。鸡犬不劳宾客报，辽江东去近蓬莱。
过渡辽河
作者：袁衷
朝代：明

扶桑旭日正曈曈，四折行吟驿路通。辽海东边仙客岛，闾山西畔镇王宫。孤身在客心悬阙，宝剑凌霄气吐虹。空负子长天下志，十年湖海叹飘蓬。
都峤山
作者：袁衷
朝代：明
体裁：七言律诗

绣江东望耸群峰，玉削芙蓉紫翠重。瑶草琼芝春不老，石台萝径昼长封。岩前风暖栖元鹤，洞口云深卧老龙。凤去声遥丹灶冷，我来何处觅仙踪。
金州怀古
作者：袁衷
朝代：明

碧沙红树路茫茫，偶为传宣到异乡。方外求仙惭汉武，海东驱石陋秦王。连岩翡翠凝烟湿，绕郭玻璃漾日光。万里不知身是客，寸心常在五云傍。
陪吴大尹游罗浮伏虎岩
作者：袁衷
朝代：明

仙踪怀慕久，偶为看山来。未老先扶杖，乘閒且举杯。草深驯虎洞，云暗雨花台。令尹文章伯，新诗取次裁。
陪白冬官张进士游西湖
作者：袁衷
朝代：明

诗酒清游喜见邀，西湖同泛木兰桡。因寻芳草逋仙宅，吟到孤山第六桥。
题句漏洞
作者：袁衷
朝代：明

葛洪曾此慕丹砂，求令西来道路赊。两岸乔林森薜荔，一溪流水泛胡麻。云连铜柱三千里，人在壶中第几家。我欲远寻嗟未遂，春风开遍碧桃花。
题胡儿出猎图
作者：袁衷
朝代：明

胡儿晓渡桑乾北，群马奔迅玉为勒。乌弓羽箭紫貂裘，旌帜摇摇光射日。龙沙万里飞黄尘，霜蹄踏破阴山云。莫向榆关逞骄悍，汉家今有李将军。
大明门候驾
作者：袁袠
朝代：明

虎旅驱中道，钩陈警六飞。圜丘群望毕，宣室受釐归。旭日迎芝盖，晴云拂羽旂。笙歌前路拥，拜舞接光辉。
大驾视牲南郊
作者：袁袠
朝代：明

大路调仙驭，朱旗列禁城。帝牛三月系，田烛九衢明。日并龙旒出，山将彩旄迎。横汾卑汉咏，禋祀秉皇情。
燕
作者：袁袠
朝代：明

最爱堂前燕，高飞忽复低。趁风穿柳絮，冒雨掠花泥。帘影朝双舞，梁尘晚并栖。绿窗离思切，肠断各东西。
秋兴二首·其二
作者：袁袠
朝代：明

仙仗行宫旧内居，花间往往驻鸾舆。徒闻汉帝横汾曲，不见长卿谏猎书。天子射蛟开水殿，奚官牧马遍郊墟。蒹葭苜蓿秋无限，怅望烟云万里余。
自柳至平乐书所见（四首）
作者：袁袠
朝代：明

昭平滩险恶，最险是龙头。药弩弦齐彀，铜刀鞘屡抽。红巾翻把隘，白昼竞钩舟。倘得山韩将，狐群岂足忧。
自柳至平乐书所见（四首）
作者：袁袠
朝代：明

藤峡韩丞绩，昆仑狄帅功。
左江仍略定，八寨未全通。
舞剑狼家健，弯弧达舍雄。
卢苏谁养寇，何事枉姚公。¤
西芦词
作者：袁袠
朝代：明

秋雁集复飞，寒潮明更灭。日暮风起时，芦子花如雪。
金陵歌·其一
作者：袁袠
朝代：明

夹岸垂杨起画楼，秦淮烟浪接天流。朝朝桂桨来江口，夜夜兰灯集渡头。
金陵歌·其二
作者：袁袠
朝代：明

花发台城苑殿荒，六朝遗事使人伤。翠华想像宸游处，碧草萋萋辇路长。
长干曲
作者：袁袠
朝代：明

停桡暗相语，妾在长干住。郎亦秣陵人，便可同舟去。
田家
作者：袁褧
朝代：明

谁言田家乐，所乐亦岂常。耕敛稍不给，丰歉复相当。五月了蚕事，十月登稻粱。所入不偿用，闲少实多忙。营营事公私，劳苦过即忘。岁功已告毕，蜡社聚一方。酌酒宰鸡豚，鼓腹坐山阳。宁知朱门内，昼夜罗酒浆。贫富在所遭，苦乐难较量。
幽怀·其一
作者：袁达
朝代：明
体裁：古风

冲怀悦鱼鸟，放迹栖丘樊。永息喧中想，方知静者尊。农人谈稼穑，稚子牧鸡豚。时有会心侣，晤言孤树根。
幽怀·其二
作者：袁达
朝代：明
体裁：古风

独行清涧滨，览物怀悽恻。兰生何芬芳，草掩无颜色。漆割乃自为，木伐先其直。林深不可留，哲人慎日昃。
谒正学先生祠堂
作者：袁道
朝代：明

我从东南行，清风东南至。往事垂百年，行人口如矢。大商有夷齐，大唐有王魏。稽首拜先生，地下知谁愧。
季冬山行
作者：袁邮
朝代：明

瘦筇扶我欲何之，一片风光度翠微。爱景祇凭诗作侣，冲寒聊借酒为衣。雪迎梅萼先春发，鹤带湖霜向日飞。何日罗浮一登眺，谩携光霁咏而归。
由羊城如惠州泊源头次蔡明弼斋长韵
作者：袁邮
朝代：明

曾记羊城两月游，此身漂泊又源头。柳边烟雨清江梦，枕底波涛泛夜舟。风送天香来惠水，鸟传春意入罗浮。明朝一棹冲寒去，白鹤峰前雾气收。
谒韩昌黎祠
作者：袁邮
朝代：明

百代文章仰大方，江流河派共悠长。寒云飞尽衡山见，碧汉高县北斗光。原道一篇心独慕，闻韶三月味能忘。牛羊休牧祠堂草，岁岁春风岁岁芳。
陪湛甘泉游白云
作者：袁邮
朝代：明

振衣扶杖蹑高峰，四望群山尽仰宗。深树日晴多鸟语，古潭云暖有归龙。林泉胜概今全得，城市心情觉尽空。回首羊城天咫尺，丹楼碧阁晚烟濛。
题南山为表兄李世资
作者：袁邮
朝代：明

仰止南山巅，屹然安且静。薰风时往来，离照日辉映。飒飒动松冷，琅琅发高咏。声和气亦和，祯祥日相应。抱真无别藏，积善有馀庆。竹梅振古芳，驻此悠悠景。人生百岁期，未了登临兴。办得春服成，相携入篁径。
广西宝林寺
作者：袁金蟾
朝代：明

宝林之水似曹溪，今日传来转到西。自古一花开五叶，到头结果要人为。
答陈白沙先生
作者：袁金蟾
朝代：明

独坐桂花边，清香杳杳燃。夜深山寂寂，明月满西川。
晓出西郭
作者：袁镃
朝代：明
体裁：五言律诗

路入山阴道，苍茫云水连。青山环晓堞，绿草带晴川。杨柳人家屋，蒹葭水槛船。相过感畴昔，回首意茫然。
从军
作者：袁震兴
朝代：明

男儿负奇志，牖下安能终。腰间跃秋水，剑锋吐长虹。枕戈挽甲起，杀气光熊熊。忆昔班定还，投笔还从戎。一卷黄石书，谈笑誇英雄。长驱万里外，立马树奇功。
卜居
作者：袁黄
朝代：明
体裁：五言绝句

结庐菰蒲中，柴门映碧水。蒹葭何苍苍，两岸秋风起。
林居
作者：袁黄
朝代：明
体裁：七言绝句

帘捲东风日未斜，松蹊竹径野人家。空庭寂寞无人到，閒看黄鹂啄杏花。
浔江夜泊
作者：袁黄
朝代：明
体裁：七言绝句

浔阳江上鹧鸪啼，茅屋青灯隔水西。独坐孤篷伤往事，寒鸦飞尽楚天低。
烂溪夜泊
作者：袁黄
朝代：明
体裁：七言律诗

载酒携琴访翠微，前村灯火对渔矶。孤舟自傍芦花宿，老鹤应疑道士归。明月满前春树冷，好山犹在主人非。百年心事同流水，半夜闻鸡泪满衣。
送陆五台之任
作者：袁黄
朝代：明
体裁：古风

移舟一送君，离别在今夕。耿耿秋夜长，不寐成远忆。岂无黄金罍，可以涤胸臆。我心匪白云，卷舒焉有迹。弹冠武水滨，坐久暮山碧。
鹧鸪天·题村叟屋壁
作者：袁黄
朝代：明

数叠烟林散翠鬟，莫嫌此地少青山。酒逢社日添酬应，花到开时费往还。松老大，竹平安，柴门虽设不曾关。旁人方讶茅斋窄，鹤栅蜂房割半间。
小重山·湖上春游
作者：裘律
朝代：明

山绕平湖镜绕山，堤边千树柳、绿毵毵。杏花娇倚玉阑干，秦楼畔、小鸟语绵蛮。红粉试轻纨，笙歌吹画舫、漾飞鸾。酒旗撩乱系雕鞍，春色暖、芳草弄晴湾。
醉花阴·雨夜
作者：裘昌今
朝代：明

窗前疏雨冷潇潇，银灯暗复挑。断肠清漏永，声声叶上，滴碎可怜宵。半闲衾枕转无聊，相思兴复饶。□□□□□，楚天人远，倩得梦儿娇。
过孝子刘氏兄弟墓
作者：裴天佑
朝代：明
体裁：七言律诗

佳城霜露满缞衣，三载含哀誓不归。庐址荒凉藏宿草，祭台倾侧对斜晖。空馀双墓清风动，无复千松白鹤飞。尧水吴山形胜在，如何此道近来稀。
碧落寺
作者：裴宇
朝代：明
体裁：七言律诗

凿石巉岩绀宇成，两峰閒处数僧迎。千松布壑连云色，一水横桥带雨声。风透虚窗清簟席，鸟啼深处杂歌笙。况逢好客饶樽俎，坐向溪头待月明。
丰岭即事
作者：裴应章
朝代：明
体裁：五言律诗

倚杖危峰上，烟霞嶂几重。逶迤盘古道，绝胜引仙踪。露滴晴天雨，云低半岭松。蓬壶何处是，天际一声钟。
宿南极山
作者：裴应章
朝代：明

老兴少年同，寻芳二月中。桃花红落雨，杨柳绿摇风。泉连琴书润，云深榻几笼。论心贪夜话，不觉晓鸣钟。
郧中久旱得雨
作者：裴应章
朝代：明
体裁：古风

楚国连年惟大祲，蝗螟旱魃兼潦霪。闾阎萧疏迹如扫，灶头无烟覆釜鬵。老病饥饿不能出，士女仳�宁顾恤。公庾红腐得数升，一饱复枵如昨日。树皮草根采无遗，聊资糊口当粥糜。正喜今春饶霢霂，来牟栖亩得熟炊。如何天不吊于楚，六月蕴隆薰酷暑。迅飙赫炎互嗥蒸，铄石流金焦稷黍。黑蜧隐迹潜深渊，商羊不见舞蹁蹁。云汉昭回彗星烂，皇皇万姓哀旻天。旻天愿见甘霖早，土龙泥人朝夕祷。祷之三旬无滴涓，朝来惟见日杲杲。蓐收乍入金素秋，肤寸触石云油油。丰隆列缺迎箕伯，灵澍滂沛遍西畴。千亩枯苗勃然起，须臾望满三农喜。西成可卜千斯仓，黄童白叟看宁止。试问天公意何如，昨旱今日胡沾濡。化机出入孰主宰，亭毒虔刘心有无。嗟予抚绥惭德薄，精意不能格冥漠。阴阳变化安可期，自是皇穹悯民瘼。
濯缨台
作者：裴相
朝代：明
体裁：七言绝句

路逢庾岭常迎客，官倅南雄遇榷商。明著衣冠原素定，濯缨何必藉沧浪。
姑射龙子祠同甬东赋
作者：裴邦奇
朝代：明
体裁：七言律诗

汾川晓雨散空濛，杖入西山野兴浓。玉洞春云飞五色，石林寒翠扑千峰。凌风我自骑黄鹄，破浪君能御白龙。况尔仙灵俱旧职，相逢先赠紫芙蓉。
宿莲花洞
作者：裴邦奇
朝代：明
体裁：七言律诗

姑峰千丈插云隈，绰约莲垂玉洞开。一夜灵风天外起，三山仙佩月中来。星临幽窟龙珠动，露洒长松鹤梦回。欲借石床聊偃卧，满空寒翠湿青苔。
游藐姑射山
作者：裴邦奇
朝代：明
体裁：五言律诗

坐石披空翠，樵歌送玉觞。日衔山气紫，花泛水痕香。冰雪人何杳，烟霞思转长。愿言同步屧，去去采琼芳。
乙未正月十四日沈仲方过我留饮即步元韵
作者：褚廷琯
朝代：明
体裁：七言律诗

雪残当户虚生白，林际微明见远山。月映中庭空似水，人如孤鹤老逾閒。梅花入坐成三绝，画舫延光荡碧湾。赢得夜深多况味，此情与子最相关。
题画赠禅友
作者：褚廷琯
朝代：明
体裁：七言律诗

四月莺啼绿扫天，兰香笋媆柳含烟。竹风瑟瑟催微步，花气濛濛扑昼眠。山出夏云昏欲雨，亭临秋水坐如船。知君好事多幽胜，与尔相期共入禅。
谒霍山中镇
作者：褚相
朝代：明
体裁：七言律诗

一年两度谒山神，中镇崔嵬庙貌新。千古精英回草木，四时俎豆重儒绅。唐虞遗迹今犹在，汉宋残碑字益真。唯愿大施匡帝力，地天无日不平均。
谒霍山中镇
作者：褚相
朝代：明
体裁：七言律诗

一年两度谒山神，喜睹中镇庙貌新。千古精英回草木，四时俎豆重儒绅。唐虞遗迹今犹在，汉宋残碑字益真。惟愿神施匡帝力，地天无日不平均。
归度仙霞岭
作者：褚篆
朝代：明
体裁：七言律诗

匹马劳劳苍翠间，千寻古栈度重关。天南气象开蛮府，岭上风云动越山。径走黄狐荒草合，村连红树夕阳殷。生民苦忆无家别，烟火萧条何日还？
南乡子·秋怀
作者：褚附凤
朝代：明

忽地秋催，又见黄花满径开。箕踞科头无个事，三杯，林下清风信快哉。何必徘徊，收拾天涯宦迹回。艺圃自存经济意，归来，重把门前五柳栽。
春游曲
作者：西宁侯邸花神
朝代：明
体裁：乐府曲辞

芳草多情，王孙未归。迟我良朋，东风吹衣。
东山顾命歌
作者：觉澄
朝代：明

金陵有个奇男子，白手成家立纲纪。不逢良女唤回头，几乎埋没红尘里。叹浮生，只如此，参访明师求直指。见说传灯录上人，志气冲天奋然起。念弥陀如自己拶，得寒冰化为水。任他非佛与非心，务要禅河穷到底。昼亦然，夜亦然，铁牛不动痛加鞭。头角峥嵘便作狮子吼，惊得海底金乌飞上天。求印可，叩机缘，几回亲到东山前。三绕绳床呈见解，振威一喝与君传。称大隐，可居廛，而今堪作火中莲。惯向北斗星中骑木马，却来东山水上撑铁船。撒手悬崖知落处，千重欲网打不住。碧眼胡僧没奈何，分付袈裟为信具。赵州禅，真罕遇，争肯庭前寻柏树。截断南山老葛藤，无孔铁锤重下锯。大放开，还捏聚，绿水青山皆妙趣。脚根□□□头关，明月不随流水去。
净土诗
作者：觉澄
朝代：明

彼无恶道绝闻名，群籁都为念佛声。细溜通渠调锦瑟，微风吹树奏瑶笙。鹤从翡翠帘前下，人在琉璃地上行。往往悠然心不乱，琅琅天乐自来迎。
寄冲彻堂
作者：觉澄
朝代：明

平居江北与江南，矫首相望岁已三。近睹百花开烂漫，遥闻千树吼毗岚。白云缥渺连青嶂，明月徘徊印碧潭。一棹扁舟如会面，燃灯清话薜萝龛。赵州在北睦州南，千里同风意再三。扬子渡头凝晚色，蒋王山上叠春岚。夜深渔火明沙岸，天净丝纶钓月潭。见说年来资福好，何如林下坐松龛。
寄冲彻堂·其一
作者：觉澄
朝代：明

平居江北与江南，矫首相望岁已三。近睹百花开烂漫，遥闻千树吼毗岚。白云缥渺连青嶂，明月徘徊印碧潭。一棹扁舟如会面，燃灯清话薜萝龛。
寄冲彻堂·其二
作者：觉澄
朝代：明

赵州在北睦州南，千里同风意再三。扬子渡头凝晚色，蒋王山上叠春岚。夜深渔火明沙岸，天净丝纶钓月潭。见说年来资福好，何如林下坐松龛。
山水闲游为寂庵赋
作者：觉澄
朝代：明

欲泛沧波下碧层，闲中跋涉有谁能。五湖烟浪孤舟月，万里云山一个僧。托钵频逢春店食，和衣几宿夜窗灯。旧房门外松将偃，海上归来话葛藤。
林泉怡性歌为东晖上人作
作者：觉澄
朝代：明

伽黎分付参玄人，水边林下颐天真。须就松间结茅屋，竟无闲事劳精神。碧草苍苔净如洗，却教何处飞红尘。占得白云万馀亩，山猿野鸟来相亲。林泉行长镵，独荷寻黄精。云路迢迢过桥去，琅然耳畔喧溪声。林泉住清幽，正是安身处。人皆热恼我清凉，心空环绕旃檀树。林泉坐忽见，光阴弹指过。道人乐道绝思惟，对景不觉蒲团破。林泉卧梦里，惺惺能几个？满天霜雪闻晨钟，㘞地一声枕子堕。威仪寂静谁能收，任他法性常周流。极尽玄微是何物，揭开宇宙舒双眸。明月堂前度九夏，太阳门下经三秋。妙夺饥人口中食，田夫手内驱耕牛。临济儿孙要如此，若也颟顸难挂齿。一喝当机宾主分，迥脱罗笼无定止。万象之中独露身，掇转山河归自己。虚舟纵浪任悠悠，夜深棹入芦花里。碧眼胡僧没处寻，体露堂堂元是你。大千沙界掌中观，何啻林泉而已矣。
送玉峰琳长老得戒还清泉
作者：觉澄
朝代：明

来游江国早相招，一到荒山正寂寥。得戒已闻天竺雨，洗心曾见浙江潮。云开晓日回兰棹，莺啭春风上柳条。欲问清泉何处是，毗卢高阁倚层霄。发足超方自逸群，登坛今得戒香熏。衲衣暂挂春天树，金锡遥穿日暮云。杳杳三山江上涌，滔滔二水寺前分。清泉到日心无事，参透禅机了见闻。越国吴门路几重，登高涉险访灵踪。未游东海观龙井，不到西天遇鹫峰。飞锡去回临水寺，雨花来赴上堂钟。相逢欲问杭州景，十里荷花九里松。名标戒首已登坛，异迹灵踪取次看。鹫岭花开红菡萏，钱塘潮拥碧波澜。烟笼春树当前浦，风送扁舟上急滩。遥想旧游归旧隐，梵王楼阁起云端。
送玉峰琳长老得戒还清泉·其一
作者：觉澄
朝代：明

来游江国早相招，一到荒山正寂寥。得戒已闻天竺雨，洗心曾见浙江潮。云开晓日回兰棹，莺啭春风上柳条。欲问清泉何处是，毗卢高阁倚层霄。
送玉峰琳长老得戒还清泉·其三
作者：觉澄
朝代：明

越国吴门路几重，登高涉险访灵踪。未游东海观龙井，不到西天遇鹫峰。飞锡去回临水寺，雨花来赴上堂钟。相逢欲问杭州景，十里荷花九里松。
送玉峰琳长老得戒还清泉·其二
作者：觉澄
朝代：明

发足超方自逸群，登坛今得戒香熏。衲衣暂挂春天树，金锡遥穿日暮云。杳杳三山江上涌，滔滔二水寺前分。清泉到日心无事，参透禅机了见闻。
送玉峰琳长老得戒还清泉·其四
作者：觉澄
朝代：明

名标戒首已登坛，异迹灵踪取次看。鹫岭花开红菡萏，钱塘潮拥碧波澜。烟笼春树当前浦，风送扁舟上急滩。遥想旧游归旧隐，梵王楼阁起云端。
雪月溪山歌送天然道首座归蜀
作者：觉澄
朝代：明

蜀路连云知几许，策勤斯道耐寒暑。拨开云雾睹青天，仍与孤云为伴侣。布慈云，施法雨，竿木随身能作主。德云不在妙高峰，此去逢人休错举。天风清，江月明，月巢野鹤梦初醒。门庭施设谈玄者，犹较石霜半月程。常独步，常独行，三更月下迎空生。回首广寒何处是，桂轮皎皎临沧瀛。曹溪水，通一滴，容纳百川流不息。黄金灵骨今犹在，白浪滔天无处觅。觌面提，当机疾，华亭船子抛篙直。截断众流达本源，瞿唐三峡连天碧。肩鈯斧，上青山，峭壁颠崖不可攀。欲识洞山分五位，须知兜率设三关。人亦闲，境亦闲，萧条茅屋两三间。五湖云月谁消得，万里溪山独往还。
万寿节恭纪
作者：解缙
朝代：明

御气排空雉扇开，金衣照日近臣来。绿囊已进千秋鉴，黼座还称万寿杯。王子吹箫双凤阙，羲娥揽辔六龙回。侍臣此日承恩泽，散作祥风遍八垓。
三峰嵓真寺重修法堂
作者：解缙
朝代：明

嵓真之峰青插天，中有佛手盘之圆。佳花美竹秀以娟，艳艳嵓窟开金莲。大雄楼殿虬龙骞，禅伯歌笑云里眠。昔年曾此书石镌，当时宾客何骈阗。即今一十有七年，梵宇咸备施周垣。矧有馀力及福田，离相兴国危复存。两贤高谊古所敦，仁爱吾儒将赧然。天龙守护鬼神跧，坐看沧海思绵绵。
上北刘
作者：解缙
朝代：明

金鸡驿前津吏迎，金鸡岩下江水声。金鸡飞上九天去，唯有空岩馀旧名。三月藤江听子规，桐花细雨湿征衣。遥知乡里逢寒食，处处人间上冢归。
上北刘·其一
作者：解缙
朝代：明

金鸡驿前津吏迎，金鸡岩下江水声。金鸡飞上九天去，唯有空岩馀旧名。
上北刘·其二
作者：解缙
朝代：明

三月藤江听子规，桐花细雨湿征衣。遥知乡里逢寒食，处处人间上冢归。
与胡郭二驸马奉天门和韵
作者：解缙
朝代：明

珠帘月冷风惊幄，翠被宵寒悄无乐。小奴鼾睡呼不醒，起见银河渐将落。金垆添火试沉香，隅坐高吟动寥廓。当今贵人君最贵，衮衮貂蝉事天爵。甘心巳许同断金，苦口宁辞充一药。我曹一官自身致，看尽浮云生碧落。少年莫学儿女情，上古圣贤志当作。宴安奢侈有深戒，君不见汉家金张与卫霍。
东刘日升
作者：解缙
朝代：明

见说文园多病后，又携书册卧乡山。新秋诏许归来早，药裹诗签任往还。
东湖揽胜
作者：解缙
朝代：明

十年不到豫章城，锁蛟宫中新水生。澹台祠下日乍午，触热更上聘君亭。聘君亭前无乱蛙，此事或有非人誇。聘君高风自千载，况有湖水明丹霞。望中西山青似幕，参差开彻芙蓉花。登高揽胜兴未已，柳风吹天凉似洗。青眼故人殊已稀，慨慷更读南丰碑。
中秋
作者：解缙
朝代：明

天上平分一半秋，千岩万壑月华流。蟾宫有客曾攀桂，牛渚何人学泛舟。燕赏不须徒酩酊，高歌聊复寄交游。嫦娥肯尽来宵兴，再遣寒光照九州。天风吹我上南楼，为报嫦娥得旧游。宝镜瑩光开玉匣，桂花沉影入金瓯。清涵宇宙三千界，冷浸山河百二州。醉倚画楼吹铁笛，一声惊破九天秋。
中秋·其一
作者：解缙
朝代：明

天上平分一半秋，千岩万壑月华流。蟾宫有客曾攀桂，牛渚何人学泛舟。燕赏不须徒酩酊，高歌聊复寄交游。嫦娥肯尽来宵兴，再遣寒光照九州。
中秋·其二
作者：解缙
朝代：明

天风吹我上南楼，为报嫦娥得旧游。宝镜瑩光开玉匣，桂花沉影入金瓯。清涵宇宙三千界，冷浸山河百二州。醉倚画楼吹铁笛，一声惊破九天秋。
中秋·其二
作者：解缙
朝代：明
体裁：七言律诗

天风吹我上南楼，为报嫦娥得旧游。宝镜莹光开玉匣，桂花沉影入金瓯。清涵宇宙三千界，冷浸山河百二州。醉倚画楼吹铁笛，一声惊破九天秋。
中秋不见月
作者：解缙
朝代：明

吾闻广寒八万三千修月斧，暗处生明缺处补。不知七宝何以修合成，孤光洞彻乾坤万万古。三秋正中夜当午，佳期不拟姮娥误。酒杯狼籍烛无辉，天上人间隔风雨。玉女莫乘鸾，仙人休伐树。天柱不可登，虹桥在何处？帝阍悠悠叫无路，吾欲斩蜍蛙磔冥兔。坐令天宇绝纤尘，世上青霄粲如故。黄金为节玉为辂，缥缈鸾车烂无数。水晶帘外河汉横，冰壶影里笙歌度。云旗尽下飞玄武，青鸟衔书报王母。但期岁岁奉宸游，来看《霓裳羽衣》舞。
中秋不见月
作者：解缙
朝代：明

吾闻广寒八万三千修月斧，暗处生明缺处补。不知七宝何以修合成，孤光洞彻乾坤万万古。三秋正中夜当午，嫦娥韬光匿何所。酒杯狼籍烛无辉，天上人间隔风雨。玉女莫乘鸾，仙人休伐树。天柱不可登，虹桥在何处。帝阍悠悠叫无路，我欲斩蟾蜍、驱玉兔。坐令天宇绝纤尘，世上青霄灿如故。黄金为节玉为辂，缥缈鸾车烂无数。水晶帘外河汉横，冰壶影里笙歌度。云旗尽下飞玄武，青鸟衔书报王母。但期岁岁奉宸游，来看《霓裳羽衣》舞。
为李君题桃源图
作者：解缙
朝代：明

丹青妙手称良工，笔端造化真无穷。绞绡一幅如掌大，江山尽入画图中。晴云终朝锁峻岭，钓叟长年棹孤艇。鸟鸣洞口不闻声，日出扶桑树无影。仙桃己去花犹红，严冬草色尽青葱。人行相逢路间陌，鹤飞不到岩前松。众山环绕如盘谷，流水萦纡武陵曲。徬徨几欲造其间，去路迢迢难着足。
为李士鼎赋南楼歌
作者：解缙
朝代：明

昔年看遍江外山，屐齿折尽今始还。满身犹带云气湿，双袖尚染莓苔斑。归家却恨归不早，景物无如城东好。盘谷回环不易寻，桃源幽䆳终窅窅。故山日夕佳气浮，水深流出东城头。山光水色清掩映，好处正在君家楼。昼閒庭户无尘杂，芝兰满砌天香发。夕露浮沾处士衣，清风为扫幽人榻。池中水暖萍香时，鲤鱼鳞甲光参差。碧桃映日锦为树，岸柳临风金作枝。苍松拥盖鸣皓鹤，清夜泠泠漱声作。瑶琴抱取月中弹，玉酒携来花下酌。赏心与景不相违，山水旦暮含清辉。陶令遥闻即解印，谢公到此欲忘归。桐阴午巷辘轳响，鸳鸯飞出荷花荡。采山钓水恣幽寻，停雨看云任疏爽。丹枫离离蜀锦红，脆蒲袅袅生清风。朝从涧阿拾瑶草，暮向水底搴芙蓉。昨宵寒梅放新蕊，朔风冻合城东水。要知清兴逼人来，置身疑在冰壶里。积庆孙子多才贤，城内幽室城外田。四时乐事都不减，中间好处君独偏。楼中有书数千帙，山光倒浸溪流急。好将佳景赋新图，墨花染透金壶汁。便令下笔绝尘埃，四面玲珑窗户开。胸中自有凌云志，明日韩公骑马来。
为李士鼎赋南楼歌
作者：解缙
朝代：明
体裁：古风

昔年看遍江外山，屐齿折尽今始还。满身犹带云气湿，双袖尚染莓苔斑。归家却恨归不早，景物无如城东好。盘谷回环不易寻，桃源幽邃终窅窅。故山日夕佳气浮，水深流出东城头。山光水色清掩映，好处正在君家楼。昼閒庭户无尘杂，芝兰满砌天香发。夕露浮沾处士衣，清风为扫幽人榻。池中水暖萍香时，鲤鱼鳞甲光参差。碧桃映日锦为树，岸柳临风金作枝。苍松拥盖鸣皓鹤，清夜泠泠漱声作。瑶琴抱取月中弹，玉酒携来花下酌。赏心与景不相违，山水旦暮含清辉。陶令遥闻即解印，谢公到此欲忘归。桐阴午巷辘轳响，鸳鸯飞出荷花荡。采山钓水恣幽寻，停雨看云任疏爽。丹枫离离蜀锦红，脆蒲袅袅生清风。朝从涧阿拾瑶草，暮向水底搴芙蓉。昨宵寒梅放新蕊，朔风冻合城东水。要知清兴逼人来，置身疑在冰壶里。积庆孙子多才贤，城内幽室城外田。四时乐事都不减，中间好处君独偏。楼中有书数千帙，山光倒浸溪流急。好将佳景赋新图，墨花染透金壶汁。便令下笔绝尘埃，四面玲珑窗户开。胸中自有凌云志，明日韩公骑马来。
为王衡题画竹
作者：解缙
朝代：明

美人手持白纨扇，画出亭亭竹数竿。为爱此君心事好，最宜炎暑最宜寒。
为罗御史赋葵轩
作者：解缙
朝代：明

御史罗公玉色奇，示我葵轩之好诗。种葵绕轩花匝地，心与赤日同光仪。钱塘本是繁华县，罗公犹有葵花羡。娇痴不恃儿女怜，独与太阳看正面。金鸡飞上扶桑红，湛露沾衣吹紫茸。霞盏金盘日初上，锦袍赤芾大星东。须臾拜罢看重曈，火龙巳驾青天中。不欹不侧甚正直，开口论事丹心同。晚风吹天翠盖偃，济济重臣皆蹇蹇。戟手辛毗欲引裾，毅色班姬正辞辇。少年看花当作诗，未觉造化如此奇。暑雨移根补芳榭，秋风折朵寄天涯。惆怅相逢北阙下，为言旧宅多潇洒。开轩云影八窗流，闭户风泉两楹泻。是时读书奉母慈，名轩已有青云期。忽来移栽九天上，誓与皎日明相随。旧宅又如官舍好，醴泉甘露生朱草。葵性年年似旧时，绿衣换得斑衣早。会看骢马昼游归，故园葵色生光辉。
九华山
作者：解缙
朝代：明

忽报荆山有堕弓，生民挥泪湿秋风。孤臣泪尽丹心在，一似扶桑晓日红。
九日南还纪程
作者：解缙
朝代：明

庐阜横江气势雄，飞流银汉与天通。八千里外南归客，肯靳鄱阳一夕风。曾上松湖看赤城，仙人道士远相迎。一樽元酒十年醉，此日经过始解酲。
九日南还纪程·其一
作者：解缙
朝代：明

庐阜横江气势雄，飞流银汉与天通。八千里外南归客，肯靳鄱阳一夕风。
九日南还纪程·其二
作者：解缙
朝代：明

曾上松湖看赤城，仙人道士远相迎。一樽元酒十年醉，此日经过始解酲。
交年节日有感
作者：解缙
朝代：明

白云亲舍楚江头，安得天河着地流。惟有月明相识旧，夜来相伴倚门愁。时俗江南重小年，河湟此夜重凄然。抱衾冀作还家梦，想见严亲尚未眠。去年我为慈亲哭，此夜严亲为我愁。万里悲欢那可测，何人灯下说河州。
交年节日有感·其一
作者：解缙
朝代：明

白云亲舍楚江头，安得天河着地流。惟有月明相识旧，夜来相伴倚门愁。
交年节日有感·其三
作者：解缙
朝代：明

去年我为慈亲哭，此夜严亲为我愁。万里悲欢那可测，何人灯下说河州。
交年节日有感·其二
作者：解缙
朝代：明

时俗江南重小年，河湟此夜重凄然。抱衾冀作还家梦，想见严亲尚未眠。
交趾即事
作者：解缙
朝代：明

交趾名藩百雉雄，高骈塔在古城东。弓刀选士军容肃，铙角迎风奏节同。蛮女艳妆争粉黛，夷人村鼓聚儿童。可怜新息犹遗庙，铜鼓荒凉草棘中。
交趾和友人
作者：解缙
朝代：明

香罗着体叠雪轻，赐出彤庭忆圣君。午夜薇垣清梦里，漏声犹似日边闻。
交趾回送安成谢礼献
作者：解缙
朝代：明

几度扁舟往复还，野情只是爱家山。冲寒凛冽逾西徼，触热炎蒸出百蛮。暂对雁行倾别酒，又随鹓序簉朝班。天书定许归来早，洞里相寻亦解颜。
交趾还途中赠士谦
作者：解缙
朝代：明

碧落嬉游大醉中，偶来岭外寄行踪。玉堂金马频频梦，黄菊青樽处处逢。处士年年种菊枝，几回霜雪满东篱。春风天上移根种，又见新承雨露时。二十年前处士家，淋漓宫锦醉黄花。即今童稚皆成长，留客焚香细煮茶。
交趾还途中赠士谦·其一
作者：解缙
朝代：明

碧落嬉游大醉中，偶来岭外寄行踪。玉堂金马频频梦，黄菊青樽处处逢。